Polis tumpaskan sindiket salah guna logo PDRM, KDN dan AADK

KUALA LUMPUR: Polis menumpaskan sindiket menyalahgunakan logo Polis Diraja Malaysia (PDRM), Kementerian Dalam Negeri (KDN) dan Agensi Antidadah Kebangsaan (AADK) sejak 2013 dengan berselindung di sebalik pertubuhan bukan kerajaan (NGO).

Ia susulan penahanan dalang utamanya Ahad lalu yang disyaki terbabit menjual ‘meja’ Hi Tea Bersama Pengarah Jabatan Siasatan Jenayah, Datuk Ayob Khan bagaimanapun, majlis yang tidak wujud.

Terdahulu, MEDIA VARIASI mendedahkan seorang lelaki yang dipercayai ingin menjadi calon bebas di Parlimen Kepong dalam Pilihan Raya Umum ke-15 (PRU15) nanti didakwa menggunakan NGO mengutip duit orang ramai yang mahu bertemu Ayob Khan.

Maklumat itu dikongsi oleh seorang ahli perniagaan yang mendakwa bertindak sebagai ‘broker’ atau orang tengah untuk mendapatkan pembeli-pembeli meja bernilai RM5,000 bagi satu meja.

Dalam pada itu, Ketua Polis Daerah Sentul Asisten Komisioner Beh Eng Lai berkata, lelaki berusia 53 tahun itu ditahan bersama empat lagi lelaki lain berusia 32 hingga 57 tahun dalam serbuan di beberapa lokasi sekitar Lembah Klang pada 23 hingga 25 Oktober lalu.

“Hasil serbuan, polis merampas beberapa barangan yang dikaitkan dengan kes penipuan iaitu 19 kemeja-T, 15 topi, 143 pelekat kenderaan, 20 lambang kenderaan, tiga kad kuasa Biro Komuniti Cegah Jenayah, lima kad ahli kehormat, empat acuan cetakan dan lain-lain,” katanya pada sidang media di sini hari ini.

Beliau berkata dua daripada mereka termasuk dalang direman tiga hari bermula Isnin lepas hingga semalam dan telah dibebaskan bersama tiga yang lain dengan jaminan polis sementara menunggu kertas siasatan dilengkapkan.

“Siasatan awal mendapati mangsa telah dipelawa menyertai NGO tersebut oleh kedua-dua suspek untuk menjadi ahli kehormat Biro Komuniti Cegah Jenayah Malaysia dengan tawaran faedah menarik termasuk bayaran RM2,200 sebagai yuran keahlian.

“Mangsa terpedaya apabila tertarik dengan keistimewaan seandainya menyertai pertubuhan itu, mereka akan berjaya melepasi segala sekatan jalan raya oleh polis kerana di dalam kad keahlian itu terdapat tiga logo masing-masing PDRM, KDN dan AADK,” katanya.

Beh berkata, semakan rekod jenayah mendapati dalang berkenaan mempunyai satu rekod jenayah lampau iaitu menyamar sebagai penjawat awam.

“Sehingga kini terdapat lebih 500 ahli yang telah terpedaya menyertai pertubuhan tersebut dan empat mangsa telah tampil membuat laporan,” katanya.

Menurut Beh, kes itu disiasat mengikut Seksyen 420 Kanun Keseksaan kerana memperdayakan mangsa sehingga mengakibatkan kerugian, Seksyen 89(b) Akta Polis 1967 kerana menjual dan membekal tanda atau lencana anggota pasukan polis dan Seksyen 50(3) Akta Pertubuhan 1966 kerana memiliki lambang atau lencana tanpa kelulusan pendaftar.

Author

Tun Puteh Wanti

View all posts

View all posts


Mahkamah Persekutuan tolak permohonan Deepak kembalikan saman terhadap Najib, Rosmah, empat lagi

PUTRAJAYA: Ahli perniagaan J.R Deepak Jaikishan dan dua lagi gagal dalam usaha mereka untuk mengembalikan semula saman yang difailkan terhadap Datuk Seri Najib Tun Razak, isterinya, Datin Seri Rosmah Mansor, bekas Pengerusi Tabung Haji, Datuk Seri Abdul Azeez Abdul Rahim dan tiga syarikat.

Panel tiga hakim Mahkamah Persekutuan yang diketuai Datuk Nallini Pathmanathan, sebulat suara menolak permohonan semakan oleh Deepak, J. Rajesh dan Carpet Raya Sdn Bhd terhadap keputusan Mahkamah Persekutuan sebelum ini yang tidak memberi kebenaran kepada mereka untuk mendengar merit rayuan mereka bagi mengembalikan semula tiga saman terhadap defendan.

Dalam penghakimannya, Nallini berkata, kebenaran tidak sepatutnya diberikan untuk perkara itu didengar semula.

“Tiada kesilapan di pihak panel hakim sebelum ini yang tidak memberikan kebenaran kerana panel itu tidak bertindak melebihi bidang kuasanya.

“Oleh itu, kami menolak permohonan untuk semakan,” katanya ketika menyampaikan keputusan dalam talian.

Nallini bersidang bersama Datuk Abdul Rahman Sebli dan Datuk Zabariah Mohd Yusof yang turut memerintahkan Deepak, Rajesh dan syarikat mereka membayar kos RM100,000 kepada defendan.

Ketiga-tiga mereka memohon semakan keputusan Mahkamah Persekutuan pada 27 Mei yang menolak permohonan mereka untuk mendengar merit rayuan bagi mengembalikan semula tiga saman mereka terhadap Najib, Rosmah, Abdul Azeez, Bakti Wira Development Sdn Bhd, Boustead Holdings Berhad dan Cebur Megah Development Sdn Bhd.

Ini berikutan tiga saman itu dibatalkan oleh dua hakim Mahkamah Tinggi dan Mahkamah Rayuan mengekalkan keputusan itu. Mahkamah Persekutuan kemudiannya menolak permohonan kebenaran mereka untuk merayu terhadap keputusan Mahkamah Rayuan itu.

Deepak, Rajesh dan Carpet Raya memfailkan saman terhadap Bakti Wira Development Sdn Bhd, Najib, Rosmah dan Boustead Holdings Berhad berhubung perjanjian tanah yang didakwanya menyebabkan kerugian besar kepada syarikatnya.D

Deepak juga memfailkan satu lagi saman terhadap Najib, Rosmah dan Abdul Azeez dan satu lagi tindakan undang-undang terhadap Cebur Megah Development Sdn Bhd. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Hutang peneroka FELDA: Anwar tuntut Muhyiddin minta maaf, bayar pampasan RM200 juta

KUALA LUMPUR: Perdana Menteri, Datuk Seri Anwar Ibrahim hari ini menuntut Tan Sri Muhyiddin Yassin meminta maaf dan membayar pampasan RM200 juta kerana menjejaskan reputasi beliau berhubung dakwaan fitnah membabitkan isu pelupusan hutang peneroka FELDA.

Melalui jawapan terhadap surat tuntutan Muhyiddin menerusi firma guamannya SN Nair & Partners, menyatakan Anwar akan memulakan tindakan undang-undang terhadap bekas perdana menteri itu jika tidak menerima apa-apa maklum balas yang memuaskan dalam tempoh 24 jam daripada tarikh surat jawapan berkenaan.

Surat jawapan terbabit dialamatkan kepada firma guaman, Tetuan Rosli Dahlan Saravana Partnership yang mewakili Muhyiddin.

Permohonan maaf tanpa syarat dan tidak berbelah bahagi seperti yang dituntut Anwar hendaklah dalam cara dan bentuk yang akan diluluskan untuk disiarkan dalam akhbar dan media pilihan olehnya (Anwar).

Selain itu, Anwar menuntut Muhyiddin menarik balik surat tuntutan beliau dan kesemua kenyataan (yang didakwa) fitnah diterbitkan berhubung isu pelupusan hutang peneroka FELDA serta-merta dan tidak berbelah bahagi serta memadamkan atau menarik balik segala komen yang menyinggung perasaan dan bersifat fitnah.

“Penegasan anak guam kami (Anwar) bahawa anak guam kamu sengaja dan berniat jahat memfitnah dalam menerbitkan kenyataan tidak benar dan di luar konteks seperti terkandung di dalam surat tuntutan anak guam kamu bertarikh 18 Julai lalu dan harus membuat permintaan maaf yang tidak terizab kepada anak guam kami,” kata surat jawapan itu.

Berhubung surat tuntutan Muhyiddin bertarikh 18 Julai lalu, surat itu menegaskan bahawa Anwar sudah memberikan maklum balas dalam tempoh masa yang diberikan dengan membuat hantaran posting Facebook kenyataan media semalam.

Ia menyatakan bahawa tidak relevan di sisi undang-undang dan prosedur sama ada maklum balas itu dibuat melalui hantaran posting Facebook beliau atau melalui peguam caranya atau oleh kedua-duanya.

Katanya, oleh itu ia adalah satu salah tanggapan dan tindakan jahat oleh Muhyiddin untuk menyatakan kepada pihak media bahawa Anwar masih belum memberikan apa-apa maklum balas kepada dakwaan berkenaan.

Menurut surat jawapan itu, Muhyidddin dalam surat tuntutannya membuat rujukan kepada beberapa petikan daripada ucapan Anwar ketika majlis sambutan Hari Peneroka FELDA 2023 di Serdang, Selangor pada 7 Julai lalu dan ucapan pada dialog di Universiti Utara Malaysia keesokan hari.

“Kami diarahkan oleh Anwar bahawa beliau berdiri teguh dengan kenyataan dalam ucapannya dan menegaskan bahawa petikan yang dirujuk oleh Muhyiddin tidak memberikan gambaran sebenar ucapannya.

“Kenyataan Anwar juga disahkan dan disokong dalam hantaran posting Facebook oleh Pengerusi FELDA, Datuk Seri Ahmad Shabery Cheek pada 8 Julai lalu.

“Lanjutan itu, transkripsi (perenggan ucapan) yang dinyatakan dalam surat tuntutan anak guam kami dipetik diluar konteks dan diputar belit semata-mata untuk memberikan suatu gambaran yang tidak benar dengan niat untuk memfitnah dan dengan sengaja tidak mengemukakan transkripsi penuh dan teratur ucapan oleh Anwar.

“Oleh itu, kenyataan oleh anak guam kami adalah benar,” katanya.

Surat jawapan itu juga menyatakan bahawa Anwar menegaskan bahawa Muhyiddin dengan sengaja dan berniat jahat memfitnahnya dalam menerbitkan kenyataan tidak benar dan di luar konteks.

Pada 19 Julai lalu, Muhyiddin menghantar surat tuntutan kepada Anwar dan menuntut Ahli Parlimen Tambun itu mengemukakan surat atau dokumen yang beliau tandatangan sebagai Menteri Kewangan pada akhir Jun 2023 bagi meluluskan pelupusan hutang peneroka FELDA bernilai RM8.3 bilion dalam tempoh 24 jam.

Dalam kenyataan beliau malam tadi di Facebook, Muhyiddin memaklumkan meneruskan tindakan saman terhadap Anwar berikutan Anwar dalam kenyataannya pada hari sama gagal mendedahkan dokumen yang diminta berkenaan pelupusan hutang peneroka.

Menurut Muhyiddin, dokumen yang dikemukakan Anwar bukan berkenaan pelupusan hutang peneroka FELDA tetapi dokumen berkenaan sukuk dan menegaskan pendedahan dokumen berkenaan membuktikan beliau (Muhyiddin) bercakap benar.

Sehubungan itu, katanya oleh kerana Anwar gagal mengemukakan permohonan maaf tanpa syarat dan secara terbuka dalam tempoh 24 jam seperti mana yang terkandung dalam surat tuntutan, beliau sudah mengarahkan peguam untuk meneruskan tindakan saman fitnah (terhadap Anwar). – Harian Metro

Author

Media Variasi

View all posts

View all posts


Jangan percaya ‘ajaran sesat’ pilihan raya – Dr Sathia

ANTARA GAPI: Calon Pakatan Harapan (PH) di Parlimen Hulu Selangor, Dr Sathia Prakash Nadarajan menyeru rakyat agar jangan mempercayai ‘ajaran sesat’ pilihan raya kerana ia hanya wujud lima tahun sekali.

Beliau berkata, semua tahu pakatan parti politik mana yang keluarkan ‘fatwa’ siapa undi Barisan Nasional (BN) dan PH masuk api neraka.

“Isunya calon-calon Perikatan Nasional (PN) sendiri banyak juga bukan Islam, habis hendak kira macam mana itu. PH lebih banyak letak calon Melayu Islam dari mereka.

“Sebenarnya ini ajaran sesat untuk kepentingan mereka, berpihak kepada mereka, muncul setiap lima tahun sekali, menipu rakyat guna agama lepas itu mereka lupakan.

“Kerana isu ini saya banyak jumpa ustaz bertanya, ustaz kata Dr sentimen agama ini mainan mereka.

“Contoh lima tahun lalu mereka mahu laksanakan hukum hudud, sekarang ‘modal’ itu sudah tiada kerana mustahil dilakukan, perlu ada empat saksi untuk jatuh hukum, perlu adil.

“Kita berbilang kaum untuk hidup harmoni jangan ikut ajaran sesat pilihan raya, contoh PN ada calon bukan Melayu tetapi kenapa PN hanya letak muka Melayu dalam risalah kempen mereka?

“Jangan tipu rakyat, saya harap kita semua boleh berfikir mana yang tipu mana yang betul,” katanya kepada media dalam program Siaran Langsung Dr Sathia Bersama Media.

Beliau mengulas kenyataan Ketua Pemuda PAS Sik, Kedah, Mohd Shahiful Mohd Nasir pada 10 November lalu bahawa sesiapa undi BN dan PH akan masuk api neraka.

Kenyataan beliau bukan sahaja menimbulkan ketakutan dan kegentaran awam namun ia adalah doktrin palsu yang sewajarnya dikenakan tindakan Jabatan Agama Islam Kedah.

Rata-rata netizen menyelar adakah PAS berlagak Tuhan menentukan syurga neraka kepada sesiapa sahaja.

Tiada siapa yang mengetahui syurga neraka dengan lebih mendalam melainkan Allah SWT, itu kata Mufti Pulau Pinang, Datuk Seri Dr Wan Salim Wan Mohd Noor apabila diminta mengulas mengenai kenyataan Mohd Shahiful.

Menurutnya, tidak harus dikatakan bahawa seseorang itu akan dimasukkan ke neraka melainkan bagi seseorang yang disebut secara jelas di dalam nas Al-Quran atau hadis seperti Firaun dan Abu Lahab.

Ini kerana, kita tidak tahu secara pasti apa yang terkandung di dalam hatinya sama ada iman atau kufur.

Yang kedua, kita tidak tahu apa akan berlaku terhadap seseorang pada penghujung hayatnya di dunia ini.

Dalam pada itu, Dr Sathia meminta rakyat menilai semula sebelum memilih wakil rakyat mereka pada 19 November ini agar mereka tidak tertipu lagi.

“PN secara keseluruhan adalah calon katak, sikap tidak setia dan tidak berprinsip macam Datuk Seri Azmin Ali lompat untuk beliau jadi PM, demi kepentingan diri bukan untuk rakyat.

“Banyak orang yang dia tipu, ada satu program dia kata buat program bersama saya, saya tidak pernah jumpa dia pun.

“Jika Azmin rasa dia boleh menang, minta maaflah, dia tak akan menang hanya segelintir sokong, dia tidak ikhlas dan bila-bila masa dia akan jadi calon katak,” katanya.

Author

Tun Puteh Wanti

View all posts

View all posts


Dilema pelajar cemerlang tanpa MyKad: Masih dalam proses KDN sejak 2018

CYBERJAYA: Penantian pelajar cemerlang dari Sekolah Menengah Dato Onn, Pudu, Syarijana Jamil, 17, untuk mendapat haknya sebagai warganegara bukanlah mudah.

Calon Sijil Pelajaran Malaysia (SPM) tahun ini, semakin tertekan apabila perjuangan demi masa depannya masih belum menampakkan cahaya.

Permohonan status kewarganegaraan di Kementerian Dalam Negeri (KDN) masih tiada jawapan sejak tahun 2018.

Ibunya, Jumaitiah Jahud, 41, berkata borang permohonan anak sulungnya itu sudah lusuh setelah lebih 10 kali turun naik agensi itu dalam tempoh lima tahun perjuangan mereka.

Ibu kepada tiga anak itu menceritakan masalah dokumentasi yang dihadapinya dari Kunak, Sabah.

“Ibu bapa saya dahulu pemegang pasport IM13 iaitu dokumen untuk pelarian dari Filipina yang menetap di Sabah.

“Sebelum status saya warganegara dan memiliki MyKad, saya juga memegang pasport IM13.

“Saya memiliki sijil lahir sebab lahir di Kunak Sabah dan kerana itu mudah untuk saya memohon Pemastautin Tetap (PR).

“Semasa saya bernikah dengan bapa Syarijana dahulu iaitu seorang warganegara di Sabah, saya cuma memegang sijil lahir.

“Kerana dokumen itu membuatkan saya tak boleh daftar nikah ketika itu kerana saya ada sijil lahir sahaja.

“Pada tahun 2005, anak saya (Syarijana) dilahirkan tetapi pada tahun 2007 baharulah saya mendapat sijil nikah.

“Ini kerana pendaftaran lewat dan memberi kesan kepada status warganegara anak saya,” katanya kepada MEDIA VARIASI.

Terdahulu, MEDIA VARIASI mengetengahkan isu calon SPM itu yang berhadapan kesukaran mendapat haknya di tanah kelahirannya sendiri, apabila hanya dia seorang daripada ahli keluarganya yang tiada MyKad.

Rasa diri terasing dan dilihat sebagai pelarian walaupun ibu bapa dan adik memiliki MyKad.

Pelajar aliran Sains Tulen itu antara pelajar cemerlang sekolah, nombor 13 daripada 102 pelajar dalam tingkatan, dan Top 5.

Syarijana banyak pegang jawatan dalam persatuan sekolah, antaranya Naib Pengerusi Kadet Remaja Sekolah dengan pangkat Koperal, pengawas sekolah, Pengerusi Kelab Seni dan Budaya serta Setiausaha Rumah Sukan.

Dalam pada itu, Jumatiah meluahkan rasa aneh kerana anak keduanya sudah terima MyKad, anak bongsunya juga terima MyKid tetapi anak sulungnya masih tiada status.

“Saya amat berharap impian anak saya untuk masuk USM dan menjadi ahli forensik tidak terkubur dek kerana tiada MyKad,” katanya.

IKUTI KISAH SELANJUTNYA DILEMA PELAJAR CEMERLANG TANPA MYKAD DI MEDIAVARIASI.COM

Author

Tun Puteh Wanti

View all posts

View all posts


Bung Moktar minta PDRM, SPRM siasat ADUN lompat parti

KUALA LUMPUR: Ahli Parlimen Kinabatangan, Datuk Seri Bung Moktar Radin meminta Polis Diraja Malaysia (PDRM) dan Suruhanjaya Pencegahan Rasuah Malaysia (SPRM) menyiasat  Ahli Dewan Undangan Negeri (ADUN) di Sabah yang sering melompat parti.

Beliau berkata, ini bagi menghentikan tindakan tersebut memandangkan ia kerap berlaku di Sabah yang disifatkannya sebagai satu perkara memalukan.

“Di Sabah ini terkenal dengan wakil rakyat dia melompat parti. Dia memasang hasrat bertanding dan menang sahaja dia akan cari peluang di mana sahaja dia boleh lompat untuk dia jadi menteri, untuk jadi pembantu menteri.

“Asal jadi pengkhianat (parti) dapat jawatan, jadi pengkhianat, lompat jadi menteri walaupun tidak layak,” katanya ketika membahaskan Usul Menjunjung Kasih Titah Diraja di Dewan Rakyat hari ini.

Bekas Timbalan Ketua Menteri Sabah itu turut mempertikai tindakan kerajaan Sabah yang masih belum membentangkan rang undang-undang anti lompat parti sehingga menyebabkan situasi yang sama terus berulang sehingga mencalar integriti negeri itu.

Media hari ini melaporkan lima ADUN UMNO Sabah mengisytiharkan keluar parti itu dan menyertai Parti Gagasan Rakyat Sabah (Gagasan Rakyat).

Turut mengumumkan menyertai Gagasan Rakyat ialah tiga bekas ADUN Parti Warisan (Warisan). – BERNAMA


Piala Dunia: Belanda, Ecuador berkongsi mata, tuan rumah Qatar tersingkir

DOHA: Pelawanan Belanda dan Ecuador menyaksikan kedua-dua pasukan sekadar seri 1-1 dalam Kumpulan A Piala Dunia FIFA 2022.

Dengan keputusan itu bermakna tuan rumah Qatar menjadi pasukan pertama yang tersingkir daripada pentas saingan Piala Dunia.

Belanda mendahului saingan menerusi jaringan Cody Gakpo pada minit keenam sebelum Ecuador menyamakan kedudukan menerusi Enner Valencia, empat minit selepas perlawanan memasuki babak kedua.

Pasukan Belanda dan Ecuador berkongsi empat mata dalam Kumpulan A diikuti Senegal dengan tiga mata.

Pusingan terakhir untuk Kumpulan A yang adakan diadakan pada Selasa menyaksikan Ecuador bertemu Senegal manakala Belanda menentang tuan rumah Qatar.

Sementara itu, dalam perlawanan Kumpulan B, pasukan England gagal memastikan kedudukan yang selesa manakala harapan Amerika Syarikat (AS) untuk melangkah ke peringkat seterusnya dilihat sukar, selepas kedua-dua pasukan hanya mampu seri tanpa jaringan dalam perlawanan pada Jumaat.

England yang dilihat lebih banyak menguasai bola tetapi sekadar berjaya membuat tiga hantaran tepat ke gawang lawan manakala AS hanya mencipta satu hantaran tepat, lapor Xinhua.

Keputusan perlawanan di stadium Al-Bayt itu mengekalkan England di tangga teratas kumpulan, satu mata di depan Iran dan AS di tempat ketiga dengan mengumpul 2 mata, setiap pasukan berbaki satu lagi perlawanan peringkat kumpulan. – BERNAMA


Kerap sakit tumit? Mungkin anda mengalami ‘Calcaneal Spur’

PERNAHKAH anda berasa kesakitan sebaik sahaja menjejakkan kaki di lantai pada waktu pagi?

Tahukah anda tentang sejenis sakit tumit yang disebabkan satu situasi dikenali ‘Calcaneal Spur’?

Menerusi Facebook The Diagnosa – Original, diceritakan satu kisah seorang wanita berkaitan sakit tumit ini kerana mungkin anda turut mengalaminya:

Seorang wanita datang ke klinik disebabkan sakit pada bahagian tumit. Wanita itu mengadu sakit tumitnya selalu berlaku pada waktu pagi ketika dia baru meletakkan kakinya dilantai.

Sakit tersebut berkurangan selepas beberapa lama berjalan dan melakukan kerja lain.

Dia berkerja dibahagian marketing sebuah syarikat dimana dia perlu berjalan banyak untuk berjumpa dengan client.

Sakitnya semakin teruk untuk beberapa ketika ini dimana dia nyaris jatuh disebabkan sakit yang teramat dibahagian tumit tersebut. Tumit tersebut seperti dicucuk dari dalam. Lalu dia datang berjumpa saya di klinik.

Apabila dibuat x-ray, gambarnya adalah seperti dibawah dimana terdapat penumbuhan tulang yang tajam dibahagian tumit tersebut. Keadaan ini dinamakan sebagai ‘calcaneal spur’.

Calcaneal adalah tulang tumit. Manakala, spur itu pula adalah tulang tajam yang tumbuh dibahagain tumit tersebut(pada bahagian anak panah)

Tulang tajam inilah yang mencocok kaki ketika seseorang itu ingin mula berjalan pada waktu pagi. Tu yang apabila mula menapak, dia akan merasakan seolah-olah kakinya dicucuk oleh sesuatu. Yang sebenarnya tumit tersebut dicucuk dari dalam oleh tulang yang tajam itu.

Calcaneal spur ini terhasil disebabkan stress pada bahagian tumit yang berpanjangan. Stress yang berpanjangan ini akan menyebabkan tulang yang tidak normal tumbuh pada bahagian tumit.

Apakah faktor penyebab masalah ini?

1. Bekerja sebagai askar – sebab kerap berkawad

2. Atlet – sebab selalu berlari

3. Obesiti – akan menyebabkan stress yang lebih pada kaki

4. Pekerjaan yang melibatkan kerap berjalan – bagi pesakit ini, dia bekerja sebagai orang pemasaran yang kerap berjalan untuk berjumpa client. Oleh itu, ia menberi stres yang banyak pada bahagian kaki.

Rawatan bersesuaian?

1. Tukar cara kerja

Maksudnya kena kurangkan pekerjaan yang melibatkan pergerakan kaki. Ini berfungsi untuk mengurangkan stress pada kaki

2. Menggunakan pelapik kaki(insoles)

Pelapik kaki ini boleh dibeli dikedai farmasi. Pelapik ini bertujuan memberikan tapak pada bahagian kaki yang lembut. Jesteru mengurangkan stress pada bahagian kaki. Jadi ia boleh mengurangkan sakit serta mengelakkan tulang tumit daripada tumbuh.

3. Angkat kaki ketika tidur

Lapik kaki dengan bantal untuk meninggikan sedikit bahagian kaki tersebut. Ia dapat mengurangkan keradangan dibahagian kaki dan mengurangkan sakit tersebut.

Author

Diyana Rahip

View all posts

View all posts


Scoot Airline kembali operasi ke Kuantan

KUANTAN: Syarikat penerbangan tambang murah Singapura, Scoot Airline (Scoot) kini kembali menawarkan perkhidmatan ke Lapangan Terbang Sultan Ahmad Shah (LTSAS).

Pesawat pertama yang membawa 75 penumpang tiba daripada Singapura pada jam 11.15 pagi, semalam.

“Mengikut rekod, kedatangan pelancong Singapura antara pelancong teramai yang datang ke Pahang.

“Antara tempat yang sering dilawati oleh pelancong Singapura ialah Sungai Lembing, Kuantan, Genting Highlands, Bentong dan Rompin.

“Diharap dengan wujudnya penerbangan Singapura – Kuantan ini akan dapat menambah lebih kedatangan pelancong luar ke Pahang,” tulis Tourism Pahang di Facebook rasminya pada Rabu.

Sementara itu, Timbalan Setiausaha (Pembangunan) Kerajaan Pahang, Datuk Razihan Adzharuddin berkata, kerajaan negeri amat mengalu-alukan pengoperasi semula penerbangan Scoot ke Pahang kerana Singapura merupakan antara penyumbang utama kepada kedatangan pelancong di negeri itu.

“Kerajaan negeri amat mengalu-alukan pengoperasi semula penerbangan Scoot ke sini kerana Singapura merupakan antara penyumbang utama kepada kedatangan pelancong ke Pahang,” katanya seperti dilapor Malaysia Gazette.

Tambah beliau, perkhidmatan Scoot dari Singapura-Kuantan-Singapura akan beroperasi tiga kali seminggu iaitu setiap hari Rabu, Jumaat dan Ahad sekitar jam 10.15 pagi dari Singapura dan 11.15 pagi dari LTSAS.

Terdahulu, Razihan menyambut ketibaan pesawat pertama bersama Timbalan Pengarah (Perancangan) Tourism Malaysia, Iskandar Mirza Mohd Yusof dan Timbalan Pengerusi Tourism Pahang, Datuk Seri Sh Puzi Sh Ali.

Author

Diyana Rahip

View all posts

View all posts


Pembunuh Along Spoon hanya dihukum penjara 33 tahun

PUTRAJAYA: Mahkamah Persekutuan pada Khamis meminda hukuman daripada penjara sepanjang hayat kepada pemenjaraan selama 33 tahun, ke atas seorang bekas anggota polis yang disabitkan kesalahan membunuh penyanyi terkenal era 90-an, Sabi’ul Malik Shafie atau lebih dikenali sebagai Along Spoon.

Lapor Berita Harian, pindaan hukuman itu berkuat kuasa bermula dari tarikh tangkapan tertuduh, Mohamed Ya’cob Demyati, 57, pada 4 Januari 2000.

Panel lima hakim dipengerusikan Ketua Hakim Negara, Tun Tengku Maimun Tuan Mat, pada hari kedua persidangan selepas empat bulan penguatkuasaan Akta Pemansuhan Hukuman Mati 2023, membuat keputusan pindaan itu secara sebulat suara.

Empat lagi hakim yang bersidang ialah Hakim Besar Malaya, Tan Sri Mohamad Zabidin Mohd Diah; serta tiga Hakim Mahkamah Persekutuan, iaitu Datuk Seri Hasnah Mohammed Hashim, Datuk Nordin Hassan dan Datuk Abu Bakar Jais.

Dalam prosiding pada Khamis, Mohamed Ya’acob ialah antara 12 individu terlepas daripada hukuman mati atau penjara sepanjang hayat selepas Mahkamah Persekutuan memindanya kepada penjara 30 tahun dan ke atas serta sebatan.

Bagaimanapun, bekas anggota polis itu terlepas hukuman sebatan atas faktor usia 50 tahun dan ke atas.

Sebelum ini, Mohamed Ya’cob dikenakan hukuman mati, namun diringankan kepada penjara sepanjang hayat selepas Lembaga Pengampunan membenarkan petisyen rayuannya.

Pada 2 November 2010, lelaki itu dilaporkan kekal dikenakan hukuman gantung atas kesalahan membunuh setelah rayuan akhirnya ditolak oleh Mahkamah Persekutuan.

Panel tiga hakim diketuai Ketua Hakim Negara ketika itu, Tun Zaki Azmi, memutuskan demikian selepas berpuas hati bahawa keterangan ikut keadaan yang disandarkan pendakwa raya adalah kukuh untuk mensabitkan perayu atas tuduhan membunuh.

Zaki yang bersidang bersama Datuk Seri Md Raus Sharif dan Datuk Abdull Hamid Embong berpuas hati bahawa tiada sebab untuk menolak penemuan hakim bicara ketika mensabitkan perayu.

Panel hakim berkenaan mengekalkan keputusan Mahkamah Tinggi Seremban, Negeri Sembilan, pada 10 April 2002 yang mensabitkan Mohamed Ya’cob, sebelum Mahkamah Rayuan mengekalkan keputusan Mahkamah Tinggi pada 29 Ogos 2008.

Mengikut pertuduhan, Mohamed Ya’acob yang merupakan anggota cawangan pengawal pengiring Ibu Pejabat Polis Kontinjen (IPK) Kuala Lumpur ketika itu, didakwa membunuh Sabi’ul Malik, 19, di tepi jalan di Kilometer 28 Jalan Kuala Klawang-Genting Peras, Jelebu, Negeri Sembilan jam 1 pagi 26 Disember 1999.

Along Spoon dilaporkan hilang pada 25 Disember 1999, sebelum polis menemui rangka manusia yang diikat dalam guni di lereng bukit di Jalan Kuala Klawang pada 6 Januari 2000.

Author

Fazleen Safina Abd Jamil

View all posts

View all posts


Pukul anak guna penyangkut baju, bapa pelakon remaja direman empat hari

Ketua Polis Selangor Datuk Arjunaidi Mohamed berkata tempoh reman empat hari terhadap suspek berusia 43 tahun itu diperoleh selepas permohonan dilakukan di Mahkamah Majistret di sini pagi tadi.

“Siasatan dilakukan mengikut Seksyen 31 (1) (A) Akta Kanak-Kanak 2001,” katanya pada pemberita selepas program Townhall Polis Selangor di Ibu Pejabat Polis Kontinjen (IPK) Selangor.

Semalam, Ketua Polis Daerah Shah Alam ACP Mohd Iqbal Ibrahim memaklumkan lelaki tersebut yang ditahan minggu lepas, dirujuk ke Ibu Pejabat Polis Daerah (IPD) Shah Alam susulan laporan dibuat mangsa pada 8 Sept lepas yang mendakwa dipukul menggunakan penyangkut baju pada 2014.

Sebelum ini, bapa kandung kepada pelakon remaja perempuan itu ditahan polis pada 2.25 petang 6 Sept lalu di Kedah susulan laporan polis dibuat anaknya itu membabitkan kes serangan seksual, pengabaian dan memiliki bahan lucah.

Dalam perkembangan lain, Arjunaidi berkata pihaknya berjaya menahan tiga lelaki yang disyaki menyamun dan mencuri kenderaan mewah di sebuah rumah di Pulau Indah, Klang dekat sini kurang daripada 24 jam selepas kejadian tersebut semalam.

Katanya kesemua suspek berusia 30 hingga 40 tahun itu ditahan pada 8.30 malam di sekitar Damansara selepas melakukan perbuatan berkenaan pada 10.15 pagi hari sama.

“Siasatan awal mendapati kejadian curi kereta itu bermula di Klang sebelum penangkapan dilakukan di sekitar Damansara. Semakan yang dilakukan menunjukkan mereka ini mempunyai banyak rekod jenayah,” katanya.

Terdahulu, tular rakaman televisyen litar tertutup (CCTV) berdurasi satu minit 14 saat yang memaparkan tiga lelaki keluar dari sebuah rumah sebelum menaiki sebuah kereta sedan serta memandu keluar sebuah kereta mewah berwarna putih dari kawasan perumahan.  – BERNAMA


Pelumba drag maut, perlumbaan dihentikan serta-merta

KUALA NERUS: Perlumbaan Battle of The King (BOTK) 2022 yang berlangsung di Litar Perlumbaan Terengganu, Gong Badak dekat sini dihentikan serta-merta, selepas seorang pesertanya maut ketika perlumbaan.

Kejadian itu dimaklumkan oleh penganjur BOTK 2022, MUSC Motorsport menerusi laman sosial Facebook rasminya.

Menurut penganjur, siri perlumbaan yang sepatutnya berakhir esok ditamatkan serta-merta hari ini dan akan ditangguhkan ke suatu tarikh lain, bagi menghormati mangsa dan keluarga.

“MUSC mengucapkan salam takziah kepada Apeh Jamal dan keluarga.

“Sebagai penghormatan, pihak pengurusan, semua rakan program dan pasukan drag, mengambil keputusan untuk menangguhkan acara BOTK 2022 ini ke suatu tarikh lain yang akan ditentukan kelak,” menurut kenyataan itu.

Menurut sumber, seorang pelumba drag, Apeh Jamal atau nama sebenarnya Muhamad Hafez Jamal Jamaludin, 40, maut sewaktu menyertai perlumbaan drag BOTK 2022 pada 11.35 pagi tadi.

Mangsa meninggal dunia akibat kecederaan parah selepas kereta jenis Mitsubishi Lancer Evo yang dipandunya, hilang kawalan lalu terbabas melepasi trek perlumbaan sebelum merempuh sebatang pokok.

Sementara itu Ketua Polis Daerah Kuala Terengganu, ACP Abdul Rahim Md Din mengesahkan kejadian tersebut. – BERNAMA


Macau Scam: Penolong pegawai dakwa kerugian RM215,000

KUANTAN: Seorang penolong pegawai pertanian mendakwa kerugian RM215,100 akibat diperdayakan sindiket Macau Scam yang menyamar sebagai pegawai insurans dan polis, pada November tahun lepas.

Ketua Polis Pahang, Datuk Seri Ramli Mohamed Yoosuf berkata, mangsa yang berusia 45 tahun mendakwa dihubungi oleh individu yang memperkenalkan diri sebagai pegawai insurans pada November bagi menyiasat tuntutan yang dikatakan dibuat mangsa.

“Suspek mendakwa terdapat tiga tuntutan yang disyaki palsu dan kes itu kononnya telah sampai ke pengetahuan polis. Mangsa seterusnya dihubungi oleh suspek kedua yang memperkenalkan diri sebagai polis.

“Suspek dikatakan menakutkan mangsa dengan mengatakan dia terlibat dengan kes rasuah dan pengubahan wang haram serta perlu membayar jaminan RM400,000 selain diarahkan mendedahkan maklumat perbankan untuk siasatan,” katanya menerusi kenyataan di sini, hari ini.

Ramli berkata, mangsa menyedari ditipu selepas mendapati terdapat 33 transaksi pemindahan wang secara dalam talian menerusi akaun banknya, menyebabkan dia membuat laporan di Ibu Pejabat Polis Daerah (IPD) Temerloh pada petang Khamis lepas.

Pada kes berasingan, Ramli berkata, seorang wanita berusia 37 tahun di Maran, mendakwa kerugian RM165,090 selepas mendedahkan maklumat perbankannya kepada pihak ketiga pada 13 Januari lepas.

Mangsa mendakwa berbuat demikian selepas dihubungi suspek yang memperkenalkan diri sebagai pekerja syarikat penghantaran bagi memaklumkan terdapat bungkusan berisi barang larangan dialamatkan kepadanya.

“Mangsa yang menafikan perkara itu kemudiannya dihubungi suspek lelaki kononnya pegawai polis dan memaklumkan nama mangsa telah digunakan untuk membuka akaun bank berkaitan kes pengubahan wang haram.

“Mangsa yang bimbang akan ditangkap mendakwa telah diarahkan untuk mengisi maklumat perbankannya ke pautan diberikan suspek,” katanya.

Sehubungan itu, Ramli menasihatkan orang ramai untuk menyemak dengan polis jika menerima panggilan telefon meragukan dan tidak berkongsi maklumat perbankan dengan pihak ketiga supaya tidak menjadi mangsa penipuan. – BERNAMA


MARDI temui varieti baharu periuk kera

SERDANG: Kumpulan saintis Institut Penyelidikan dan Kemajuan Pertanian Malaysia (MARDI) menemui satu varieti baharu periuk kera atau nepenthes rafflesiana di Taman Negeri Rompin, Pahang dan Setiu Wetlands, Terengganu kira-kira dua bulan lepas.

Ketua Pengarah MARDI, Datuk Dr Mohamad Zabawi Abdul Ghani berkata, varieti terbaharu di Malaysia dan dunia itu, yang mempunyai bentuk seakan-akan telinga serta berwarna hijau kekuningan hingga hijau kemerahan, manakala periuk atasnya mempunyai bentuk silinder lebih kecil, dinamakan zabawiana.

Beliau berkata, varieti terbaharu itu belum berdaftar atau diterbitkan dalam mana-mana dokumentasi, jurnal atau laporan yang telah ditentusahkan oleh pakar botani Universiti Kebangsaan Malaysia (UKM), Profesor Emeritus Datuk Dr Abdul Latiff Mohamad.

Mohamad Zabawi dalam sidang media selepas Sambutan Hari Biodiversiti Sedunia Peringkat Mardi di sini hari ini, berkata varieti baharu itu mampu tumbuh subur di kawasan tanah rendah, tahan lasak dan mudah dibiakkan menggunakan keratan batang serta berpotensi dikomersialkan sebagai tanaman hiasan.

“MARDI akan menjalankan penyelidikan lanjut mengenai enzim yang terdapat di bahagian bawah struktur periuk dan enzim berkenaan khusus untuk mencerna makanan atau serangga yang masuk ke dalam periuk itu.

“Mungkin kita boleh kaji potensi kegunaan enzim periuk kera untuk tujuan perubatan dan pertanian,” katanya.

Menyatakan di Malaysia setakat ini terdapat 14 spesies periuk kera, beliau berkata periuk kera atau nama saintifiknya nepenthes ialah antara tumbuhan karnivor di Malaysia dan menjadi khazanah negara yang unik serta perlu dipelihara.

Pada majlis tersebut, Mohamad Zabawi mengumumkan MARDI memperoleh tiga pingat emas dan satu perak dalam pertandingan di Ekspo Teknologi Malaysia (MTE) 2023 pada Mac lepas, serta membawa pulang Anugerah Khas oleh Chinese Innovation and Invention Society, Taiwan menerusi inovasi Ayam Saga dan Formulasi Makanan Ayam Menggunakan Bahan Asas Tempatan.

MARDI turut membawa pulang tujuh pingat emas dan tiga perak dalam pertandingan Pameran Penciptaan, Inovasi dan Teknologi Antarabangsa  (ITEX) 2023 yang diadakan di Kuala Lumpur Convention Centre (KLCC) bulan lepas. – BERNAMA


Belanjawan 2024: Golongan miskin tegar dapat rebat elektrik RM40 sebulan

KUALA LUMPUR: Kerajaan bersetuju untuk meneruskan pemberian rebat bil elektrik sehingga RM40 sebulan kepada isi rumah miskin tegar dengan peruntukan RM55 juta.

Perdana Menteri, Datuk Seri Anwar Ibrahim berkata, bayaran deposit akaun bil elektrik atas nama sendiri akan dikecualikan.

Menurutnya, pemberian subsidi elektrik secara pukal sangat membebankan dan lebih menguntungkan golongan kaya.

Jelasnya, trend pada 2022 menunjukkan bahawa 10 peratus pelanggan dengan penggunaan elektrik tertinggi menikmati 50 peratus subsidi, sedangkan 50 peratus pelanggan dengan penggunaan elektrik terendah hanya menikmati 10 peratus subsidi.

“Maka sebab itu, bermula tahun ini, kerajaan telah melaksanakan subsidi bersasar dengan melepaskan sebahagian subsidi bagi 10 peratus penggunaan elektrik tertinggi tetapi pada masa sama, mengekalkan subsidi yang sama bagi 90 peratus pengguna.

“Pendekatan bersasar ini telah dapat menjimatkan lebih RM4.6 bilion daripada unjuran
subsidi elektrik RM20 bilion.

“Namun, kerajaan masih menanggung subsidi elektrik 16 bilion ringgit untuk tahun 2023 khususnya bagi pengguna di rumah serta Perusahaan Mikro, Kecil dan Sederhana (PMKS),” katanya ketika membentangkan Rang Undang-Undang (RUU) Perbekalan 2024 atau Belanjawan 2024 bertemakan “Reformasi Ekonomi, Memperkasa Rakyat, di Dewan Rakyat di sini pada Jumaat.

Pada masa sama, Anwar yang juga Menteri Kewangan berkata, kerajaan juga berhasrat untuk merasionalisasikan subsidi diesel secara berfasa bagi mengelakkan ketirisan dan penyeludupan bahan api diesel.

Secara konsepnya, Anwar menambah harga diesel bersubsidi akan terus dinikmati oleh pengguna terpilih seperti syarikat pengangkutan barangan.

“Sementara pengguna lain akan dikenakan harga yang lebih tinggi. Dengan pendekatan tersebut, ia dapat mengurangkan ketirisan subsidi tetapi pada masa yang sama, mengurangkan impak kepada harga barangan untuk rakyat.

“Menurut data penggunaan, jualan diesel bersubsidi meningkat sehingga 40 peratus sejak 2019 sedangkan jumlah kenderaan menggunakan diesel hanya meningkat kurang tiga peratus.

“Ini bermakna, wujud kemungkinan aktiviti penyeludupan yang serius akibat harga diesel Malaysia yang terlalu murah,” tambahnya.

Author

Fazleen Safina Abd Jamil

View all posts

View all posts


20 Bas Smart Selangor bantu pengguna terkesan gangguan LRT – MB

SHAH ALAM: Kerajaan negeri Selangor bersetuju menyediakan 20 unit Bas Smart Selangor bagi membantu pengguna LRT yang terkesan dengan gangguan perkhidmatan LRT.

Menteri Besar Selangor, Datuk Seri Amirudin Shari mengumumkan perkara tersebut dalam sidang media di Bangunan SUK Selangor pada Rabu.

Menurut beliau, kerajaan negeri berdukacita dengan insiden gangguan sistem LRT laluan Kelana Jaya pada Selasa yang akan berlarutan sehingga seminggu, juga melibatkan operasi 16 stesen LRT ditutup.

Justeru, katanya, perkhidmatan 20 unit Bas Smart Selangor bagi membantu RapidKL mengatasi masalah gangguan LRT itu akan bermula pada Khamis, 10 November ini.

“Bagi membantu ribuan pengguna yang terkesan akibat pemberhentian operasi terbabit dan juga jumlah bas yang tidak mencukupi bagi membawa pengguna LRT, Kerajaan Negeri bersedia berbincang dengan RapidKL menggunakan 20 unit Bas Smart Selangor mulai 10 November,

“Bas-bas ini perlu diselaraskan dengan RapidKL kerana kita tidak mahu ada proses pertindihan atau pun perjalanan yang tidak membawa kesan

“Kita cuba memaksimumkan penggunaan 20 unit Bas Smart Selangor daripada lebih kurang 160 laluan yang telah ada, kita akan ambil sebahagiannya untuk menambah jumlah bas dengan koordinasi RapidKL,” kata Amirudin.

Author

Faridah Amiratul

View all posts

View all posts


155 lagi trak bantuan menyeberang ke Gaza – Bulan Sabit Merah Palestin

RAMALLAH, Palestin: Sebanyak 155 lagi trak bantuan memasuki Genting Gaza melalui lintasan sempadan Rafah dengan Mesir, kata Persatuan Bulan Sabit Merah Palestin pada Selasa.

Kumpulan kemanusiaan itu berkata, trak itu dimuatkan dengan bekalan penting, termasuk bekalan ubat dan perubatan, barangan makanan, air dan bekalan bantuan tetapi penghantaran bahan api tidak dibenarkan.

Sejak 21 Oktober, sebanyak 1,135 trak bantuan telah dibenarkan memasuki kawasan Palestin yang terkepung. Tetapi jumlah itu jauh daripada memenuhi keperluan mereka yang terjejas oleh serangan Israel.

Di bawah sekatan 16 tahun Israel ke atas Gaza, 500 trak barangan, termasuk 45 trak bahan api, pernah memasuki Gaza setiap hari, tetapi semuanya terhenti sejak tercetusnya pertempuran di Gaza pada 7 Oktober. Ia telah menyebabkan Gaza kekurangan semua komoditi asas yang sangat teruk, termasuk bahan api yang sangat diperlukan untuk hospital.

Sekurang-kurangnya 11,240 rakyat Palestin terbunuh dalam serangan udara dan darat Israel sejak 7 Oktober, menurut angka terkini daripada pihak berkuasa Palestin. Beribu-ribu bangunan, termasuk hospital, masjid, dan gereja, juga telah rosak atau musnah sepenuhnya.

Angka kematian Israel, sementara itu, berjumlah 1,200, menurut angka rasmi. – Anadolu

Author

Taufik Asmady Abdul Aziz

View all posts

View all posts


Pasangan kekasih ditahan dipercayai buang bayi baru lahir dalam parit

JOHOR BAHRU: Sepasang kekasih ditahan bagi membantu siasatan berkaitan penemuan mayat bayi perempuan yang baharu dilahirkan dan dibuang ke dalam sebuah parit di Kampung Melayu Pandan, di sini semalam.

Pemangku Ketua Polis Daerah Seri Alam, DSP Dr Mohd Roslan Mohd Tahir berkata, pihaknya menerima maklumat berhubung penemuan mayat bayi yang masih bertali pusat itu daripada seorang wanita berusia 33 tahun pada 11.50 pagi.

Beliau berkata bertindak atas maklumat, lelaki berusia 28 tahun dan wanita berusia 27 tahun itu, yang kedua-duanya bekerja sebagai operator kilang, diberkas pada 1.30 tengah hari, hari sama.

“Polis merampas sehelai kemeja-T berwarna ungu dan kain sarung berwarna hijau yang ada kesan tompokan disyaki darah,” katanya dalam kenyataan hari ini.

Menurut Mohd Roslan, turut dirampas adalah 13 biji ubat jenama Ciproglen, masing-masing 10 biji ubat jenama Fenagesic dan Spasmin, sembilan biji ubat Anarex serta dua telefon bimbit jenis Poco dan Oppo.

Beliau berkata pasangan itu tidak memiliki rekod jenayah lampau manakala mayat bayi berkenaan dibawa ke Hospital Sultanah Aminah, di sini, untuk bedah siasat.

Katanya kedua-duanya direman empat hari bagi siasatan mengikut Seksyen 318 Kanun Keseksaan.

Terdahulu, tular beberapa keping gambar dan video berdurasi 39 saat menerusi media sosia menunjukkan orang awam menjumpai mayat bayi itu di dalam sebuah parit.

Video itu turut memaparkan orang ramai membantu mengambil bayi yang tidak berbaju dan masih bertali pusat di dalam parit tersebut. – BERNAMA


Tambang feri baharu Pulau Pinang RM1 kanak-kanak, RM2 dewasa

BUTTERWORTH: Kadar tambang untuk perkhidmatan feri baharu yang dikenakan kepada penumpang kini bermula pada harga serendah RM1.

Jurucakap Penang Port Sdn. Bhd. (PPSB) selaku syarikat pengendali perkhidmatan tersebut berkata, tambang RM1 itu akan dikenakan kepada individu atau pejalan kaki yang berusia 12 tahun ke bawah.

Katanya, untuk penumpang dewasa atau individu berusia 12 tahun ke atas pula, tambang sebanyak RM2 akan dikenakan terhadap mereka.

“Selain itu, penunggang basikal yang menaiki feri juga akan dikenakan caj sebanyak RM2 manakala penunggang motosikal pula perlu membayar tambang sebanyak RM2.50,” katanya seperti dilapor Utusan.

Menurut beliau, tambang feri baharu itu mencerminkan komitmen dan usaha PPSB ke arah penambahbaikan berterusan untuk semua penumpang di samping menyokong peningkatan kemudahan perkhidmatan feri.

“Matlamat kami adalah untuk menyediakan perjalanan yang selamat, mudah serta menyeronokkan untuk semua orang dan perubahan ini memainkan peranan penting dalam mencapai objektif tersebut,” ujar jurucakap tersebut.

Dalam pada itu, katanya, selain mengenakan tambang feri, PPSB juga akan memperkenalkan pas bulanan pada masa depan yang menawarkan diskaun kepada pengguna feri.

“Inisiatif ini secara tidak langsung bertujuan memberikan nilai tambah dan kemudahan kepada pengguna setia kami,” katanya.

Terdahulu, orang ramai diberi peluang untuk merasai sendiri perkhidmatan feri baharu yang beroperasi di dua buah terminal secara ulang-alik iaitu di Pangkalan Sultan Abdul Halim (PSAH) dan Pangkalan Raja Tun Uda (PRTU) itu secara percuma selama sebulan bermula pada 7 Ogos lalu. – Utusan

Authors

Media Variasi

View all posts

Diyana Rahip

View all posts

View all posts

View all posts


‘Sertai Amanah atau kosongkan kerusi Puteri Wangsa, jika Amira Aisya ada maruah’

JOHOR BAHRU: Wakil rakyat tunggal Parti Ikatan Demokratik Malaysia (MUDA) dalam Dewan Undangan Negeri (DUN) Johor, Amira Aisya Abd Aziz (Puteri Wangsa) diberi kata dua sama ada menyertai Parti Amanah Negara (Amanah) atau meletak jawatan sekali gus mengosongkan kerusi berkenaan.

Timbalan Pengerusi Pakatan Harapan (PH) Johor, Aminolhuda Hassan berkata, langkah itu perlu berikutan kerusi itu adalah milik PH yang sebelum ini diberikan kepada Amanah.

Aminolhuda yang juga Pengerusi Amanah Johor mengingatkan Amira Aisya bahawa kerusi DUN Puteri Wangsa yang didudukinya itu adalah ihsan Amanah kepada MUDA pada Pilihan Raya Negeri (PRN) Johor tahun lalu.

“Amira Aisya (Timbalan Presiden MUDA) kena ingat kerusi itu adalah ihsan daripada Amanah yang kita beri pada PRN Johor.

“Jadi dia ada dua pilihan sama ada keluar dari MUDA sertai Amanah atau pulangkan semula kerusi DUN Puteri Wangsa kepada Amanah dan letak jawatan. Itulah maruah sepatutnya.

“Apabila Presiden (Syed Saddiq Syed Abdul Rahman) bersikap begitu (tarik sokongan kepada PH) dia seolah-olah macam kacang lupakan kulit.

“Patutnya dia (Syed Saddiq dan Amira Aisya) boleh berfikir, ini kerusi yang kita bagi berdasarkan persefahaman electoral pact beri laluan kepada MUDA. Namun dia buat tindakan sedemikan rupa, sepatutnya dia ada maruah,” katanya ketika dihubungi.

Isnin lalu, MUDA dilaporkan tidak lagi berada dalam blok pengimbang PH di Johor selepas memutuskan kerjasama dan keluar daripada gabungan politik itu.

Ia susulan Presiden MUDA, Syed Saddiq yang juga Ahli Parlimen Muar dilaporkan secara rasmi mengumumkan keluar daripada blok kerajaan untuk menjadi pembangkang sebagai kuasa ketiga.

Syed Saddiq berkata, ia sebagai protes terhadap keputusan pembebasan Timbalan Perdana Menteri Datuk Seri Dr Ahmad Zahid Hamidi yang dilepaskan daripada 47 pertuduhan rasuah, pecah amanah dan pengubahan wang haram, sebagai permulaan menormalisasikan rasuah.

Semalam, Amira Aisya yang juga Timbalan Presiden Muda diumumkan bukan lagi duduk dalam blok PH di DUN Johor.

Dalam pada itu, Aminolhuda yang juga Ahli Parlimen Sri Gading berkata, menerusi pakatan pilihan raya pada PRN Johor, PH iaitu Amanah dan DAP bersetuju memberikan enam DUN milik dua parti itu kepada Muda iaitu Tenang, Bukit Kepong, Parit Raja, Machap, Puteri Wangsa, dan Bukit Permai.

“Pimpinan MUDA perlu belajar sejarah, jangan gopoh dan semata-mata hanya membuat langkah populis sahaja. Ingat kembali bagaimana mereka peroleh kemenangan di Puteri Wangsa.

“PH yang bagi laluan berdasarkan kepada pakatan pilihan raya, tetapi sekarang mereka mengkhianati kami selepas tarik sokongan kepada Kerajaan Perpaduan,” katanya. – Harian Metro

Author

Media Variasi

View all posts

View all posts


Kanak-kanak 2 tahun maut dilanggar van penumpang Thailand

BESUT: Seorang kanak-kanak perempuan berusia dua tahun maut selepas dilanggar sebuah van penumpang Jenis Toyota Hiace dari Thailand di Jalan Kampung Apal, Jertih, di sini, kira-kira jam 8 malam tadi.

Ketua Polis Daerah Besut, Superintendan Abdul Rozak Muhammad berkata, mangsa Nur Aufa Insyirah Sulazmie, 2, disahkan meninggal dunia di lokasi kejadian.

Katanya, kejadian dipercayai berlaku apabila sebuah van penumpang arah Yala, Thailand bersama sembilan orang penumpang dalam perjalanan menghala ke Kuantan, Pahang untuk ke tempat kerja.

“Apabila sampai ke lokasi kejadian pemandu van berkenaan terlanggar mangsa yang tiba-tiba melintas dari arah kiri ke tengah jalan.

“Akibat kemalangan itu mangsa disahkan meninggal dunia di tempat kejadian,” katanya dalam satu kenyataan media, di sini, hari ini.

Rozak berkata, mangsa dibawa ke Unit Forensik Hospital Besut untuk bedah siasat.

“Punca kematian disebabkan kecederaan parah pada bahagian kepala,” katanya.

Katanya, kes disiasat di bawah Sekayen 41(1) Akta Pengangkutan Jalan 1987.

“Saringan ujian air kencing pemandu warganegara Thailand berusia 37 tahun didapati negatif.

“Semua penumpang serta pemandu tidak mengalami sebarang kecederaan,” katanya. – Harian Metro

Author

Media Variasi

View all posts

View all posts


PRU15 sesuai Oktober, November tahun ini

KUALA LUMPUR: Perlaksanaan Pilihan Raya Umum ke-15 (PRU15) sesuai sekitar Oktober dan awal November tahun ini,” kata Timbalan Pengerusi Barisan Nasional (BN), Datuk Seri Mohamad Hassan.

Beliau secara peribadi melihat kesesuaian tempoh itu kerana pembentangan bajet dapat diawalkan sebelum pembubaran Parlimen dilakukan.

“Ini pandangan saya sendiri dan bukan Perdana Menteri (PM) yang cakap, saya cadangkan kita awalkan pembentangan bajet untuk mengelak diadakan PRU pada sekitar hujung bulan November dan Disember kerana selalu berlaku banjir ketika itu.

“Secara lazimnya, pembentangan bajet akan dibuat pada minggu ketiga Oktober, jadi kita awalkan pembentangan bajet pada minggu pertama, bentang sahaja bajet kemudian bubar.

“Ia akan ambil masa dalam satu bulan setengah untuk PRU diadakan jadi ia masih berada pada awal dan pertengahan bulan November. Banjir pun dijangka belum lagi berlaku pada waktu itu namun jika buat pada awal Oktober pun tiada masalah.

“Jangka waktu atau ‘time frame’ kedua selepas 30 Julai sehingga akhir tahun ini sebagai tempoh untuk kita (BN) melihat apa jua peristiwa strategik untuk parti kita dan sekiranya PM bubarkan Parlimen, kita mesti sudah berada dalam keadaan mempunyai peluang atau ‘advantage’.

“Janganlah bubar kemudian kita tidak mempunyai ‘advantage’ kerana ia seperti membuang peluru,” katanya kepada pemberita selepas menghadiri Majlis Pertemuan Bersama Jentera Pilihan Raya BN Negeri Perlis di Dewan Warisan, di sini hari ini.

Terdahulu, Mohamad yang juga Pengarah Pilihan Raya BN/Umno menyampaikan amanat kepada hampir 2,000 Jentera Jalinan Rakyat BN Perlis yang terdiri dari wakil UMNO, MCA dan MIC negeri itu.

Dalam pada itu katanya, berhubung lanjutan memorandum persefahaman (MoU) Transformasi dan Kestabilan Politik di antara Kerajaan dengan Pakatan Harapan (PH), pihaknya menghormati tempoh MoU berkenaan yang akan tamat pada 30 Julai ini.

“Kita faham berhubung tarikh 30 Julai itu dan kita hormatinya. Kita akan lihat dulu perkembangannya sebelum merangka strategi dan sebelum ini memanglah kita mahu PRU diawalkan namun disebabkan adanya MoU ini maka kita hormatinya.

“Namun, kita mengharapkan agar MoU itu tidak disambung agar kita boleh bebas daripada ikatan MoU berkenaan. Jika sudah bebas maka senanglah kita memberi pandangan kepada Naib Presiden UMNO (Datuk Seri Ismail Sabri Yaakob) untuk merangka strategi parti seterusnya,” katanya.

Author

Tun Puteh Wanti

View all posts

View all posts


Finas, Promasta anjur kursus cungkil bakat lagak aksi

IPOH: Bertujuan mencungkil bakat dalam bidang lagak aksi, Perbadanan Kemajuan Filem Nasional Malaysia (Finas) dengan kerjasama Persatuan Profesional Lagak Aksi Malaysia (Promasta) mengadakan kursus kepada mereka yang berminat dalam bidang itu.

Ketua Penolong Pengarah Latihan Industri Finas, Radzuan Asan@Hassan berkata, program itu sebagai salah satu pendekatan Finas memacu perkembangan industri kandungan kreatif negara menerusi Program Geran Pembangunan Modal Insan Kandungan Kreatif Finas.

“Seramai 25 peserta dari pelbagai peringkat umur telah menyertai Kursus Motivasi dan Asas Lagak Aksi Siri 1 ini.

“Setiap persatuan menerima peruntukan daripada Finas untuk mengendalikan program meningkatkan tahap profesionalisme dan modal insan ahli untuk mengikuti kursus peningkatan modal insan yang dirancang,” katanya pada penutup kursus tersebut di sini malam tadi.

Program selama tujuh hari itu melibatkan peserta berusia 18 hingga 40 tahun.

Sementara itu, Penasihat Eksekutif dan juga Pengasas Promasta, Yank@Yusof Mohamed Kassim atau lebih dikenali sebagai Yank Kassim berkata, pihaknya menerima lebih 85 permohonan untuk menyertai kursus itu namun 25 peserta telah disenarai pendek.

“Setiap permohonan kita terima akan ditapis bagi memastikan mereka benar-benar layak mengikuti kursus asas ini kerana semua aspek diambil kira khususnya faktor kesihatan peserta.

“Kemudian kita akan saring lagi mereka ini kepada 12 orang untuk kita bawa mereka ke peringkat kursus yang berikutnya untuk pastikan bakat mereka itu akan terus digilap sebagai pelapis pelakon lagak aksi masa depan,” katanya.

Katanya, Promasta akan menganjurkan pelbagai latihan untuk sesiapa sahaja yang berminat dalam bidang aksi lagak ngeri.

“Sasaran kami agar dapat melahirkan bakat yang dapat mencipta nama di luar negara dan individu itu kemudian dapat memberi tunjuk ajar pula kepada anak tempatan.

“Selain itu, ia juga dapat membuka mata masyarakat mengenai aksi lagak ngeri dan cara bekerja dengan selamat,” katanya. – BERNAMA


Ban pecah, tujuh sekeluarga dipindahkan di Tanjong Karang

SHAH ALAM: Tujuh sekeluarga dipindahkan selepas rumah mereka dinaiki air susulan limpahan akibat ban pecah di sekitar Pekan Tanjong Karang, awal pagi tadi.

Pengarah Bomba Selangor Norazam Khamis berkata kesemua mangsa yang berusia dalam lingkungan empat hingga 70 tahun itu dipindahkan ke rumah jiran.

“Seramai lapan anggota termasuk pegawai dari Balai Bomba dan Penyelamat Tanjong Karang bergegas ke lokasi kejadian sebaik sahaja kami menerima panggilan kecemasan pada 4.07 pagi.

“Operasi pemindahan kemudiannya dilakukan bermula 5.25 pagi tadi melibatkan sebuah keluarga selepas rumah mereka dinaiki air,” katanya dalam kenyataan hari ini.

Norazam berkata keadaan kini terkawal dan limpahan air setinggi satu meter awal pagi tadi di sekitar pekan itu telah surut.

Katanya pihaknya kini sedang berhubung dengan Jabatan Pengairan dan Saliran untuk proses  pembaikan ban.

“Air menunjukkan tren penurunan bermula 6.13 pagi dan pemantauan oleh bomba masih dilakukan di kawasan sekitar untuk sebarang kemungkinan,” katanya. – BERNAMA


Kartel jalan: Pengaruh besar atasan tentukan buah catur

KUALA LUMPUR: Kartel jalan yang mewujudkan sistem untuk monopoli projek dikatakan menyerap masuk ke jawatan  tertinggi, di setiap agensi pembuat dasar, kewangan, pelaksana, penguat kuasa dan penggubal undang-undang.

Sumber kartel mendedahkan hanya pemegang jawatan tertentu di setiap peringkat yang boleh menurut arahan sahaja akan terlibat dalam kartel berkenaan.

Ibarat permainan buah catur, diatur di tangan perjawatan lebih berpengaruh di pihak atasan, yang menempatkan buah di posisi penting untuk mengawal projek besar bagi mengaut keuntungan atas angin.

“Jawatan tertentu yang penting ini, akan menempatkan orang mereka (kroni) sebagai pak turut.

“Kita sebut, hanya orang-orang mereka sahaja atau organisasi kartel jalan.

“Organisasi kartel tambahan turut melibatkan penguat kuasa sebagai kroni dan kontraktor pembuat kerja jalan.

“Kartel ini yang sudah pegang kepala-kepala, ketua-ketua, maksudnya, kepalanya daripada orang nombor satu jabatan dan ada yang pegang peruntukan kewangan bagi projek-projek jalan ini,” dakwanya.

Dakwa beliau, meskipun hanya bilangan minoriti, namun mereka memegang posisi penting menguruskan sebahagian besar peruntukan kewangan meliputi projek besar jalan.

Lebih tergamak lagi, pihak sama menguruskan pertukaran pegawai bagi memudahkan mereka menempatkan kroni menguruskan duit dan projek supaya dalam senarai kartel sahaja diberikan projek secara rundingan terus atau tender, yang telah dimanipulasi mereka.

Sumber itu turut mendakwa, sesiapa sahaja melawan sistem kartel mereka, akan ditempatkan di posisi dalaman, tidak melibatkan sebarang urusan dengan projek atau kontraktor, selain lebih teruk akan dikambinghitamkan, difitnah dan dizalimi.

Katanya, kumpulan bukan kroni ini akan ditugaskan sebagai penjaga kaunter, yang merekodkan minit mesyuarat, tukang fotokopi, atau menyelenggara kenderaan jabatan sahaja.

“Mereka dikatakan hanya layak menjaga bahagian peruntukan kecil seperti mengendalikan kursus sahaja, jadi sukar untuk berlaku rasuah besar kerana kursus tidak melibatkan peruntukan besar.

“Hampir 99 peratus yang naik pangkat terlibat dengan rasuah, kartel, dan lobi, selebihnya hanya naik berdasarkan penilaian,” katanya.

MEDIA VARIASI sebelum ini berpeluang mengupas punca jalan rosak dengan menemu bual seorang bekas pegawai tertinggi yang pernah terlibat dalam kartel berkenaan.

Beliau membuat aduan kepada Persatuan Pengguna Islam Malaysia (PPIM) setelah kecewa usahanya untuk mengetengahkan isu yang telah lama ‘membarah’ ini dipandang sepi oleh pihak penguatkuasaan.

Beliau juga pernah membuat laporan kepada pengurusan tertinggi kerajaan di peringkat jabatan, kementerian, Jabatan Perkhidmatan Awam (JPA), SPRM, polis tetapi tiada menunjukkan perkembangan positif.

SILA IKUTI SIRI KETIGA KARTEL JALAN DI MEDIA VARIASI

Author

Tun Puteh Wanti

View all posts

View all posts


Sebutan ‘banjir kiriman dari Malaysia’ bikin netizen kecam agensi berita Indonesia

GARA-GARA menyebut ‘banjir kiriman dari Malaysia’, sebuah agensi berita di Indonesia menerima kecaman teruk oleh warga net.

Perkara itu susulan video laporan berita yang dimuat naik dalam saluran YouTube @OfficialiNews, memaparkan pembaca berita berkenaan mendakwa banjir yang berlaku di Kalimantan berpunca dari Malaysia.

“Selain disebabkan taburan hujan yang tinggi, banjir juga merupakan kiriman dari Malaysia,” lapor pemberita tersebut.

Katanya, bencana banjir yang berlaku di Daerah Nunukan, Kalimantan Utara telah menyebabkan ratusan rumah penduduk di 10 kawasan itu musnah kerana kiriman hujan dari Malaysia.

Laporan berita itu turut mencetuskan perdebatan dalam kalangan rakyat Malaysia yang rata-ratanya berang akan dakwaan pemberita terbabit yang dianggap cuba menyalahkan negara Malaysia atas bencana melanda negara seberang itu.

Menjengah di ruangan komen, rata-rata netizen meninggalkan komen berbaur sindiran berhubung laporan berkenaan.

Salah satu yang menjadi perhatian apabila ada netizen Malaysia berseloroh menanyakan jumlah kos dan perkhidmatan apa yang digunakan untuk ‘mengirim’ hujan ke Indonesia seperti didakwa laporan itu.

“Berapa kos Malaysia hantar air banjir ke sana? Naik pesawat atau kapal kargo? Maaf saya hanya tanya, mesti mahal kan,” komen seorang warga net.

“Berhati2 bila bercakap tu…jangan suka menuduh Malaysia… hujan,banjir gempa bumi bagai tu semua Allah SWT yang kirim…tak tahu ke, belajar bagi habis..ingat setiap apa yg berlaku di negara kamu tu pasti ada sebabnya,” luah seorang lagi netizen.

“Banjir pun dah boleh kirim, jodoh bila nak dikirim pula,” seloroh warga net.

Dalam pada itu, seorang individu yang dipercayai warga Indonesia tampil membuat satu kenyataan memaklumkan penggunaan bahasa pemberita tersebut kurang bersesuaian.

Katanya, perkataan ‘kiriman’ itu menimbulkan salah faham dalam kalangan penduduk negara dan rakyat Malaysia.

“Bahasa ‘kiriman’ itu tidak sesuai untuk disampaikan. Salah satu contoh dahulu gempa bumi di Sumatera, gegarannya dirasai sampai ke Selangor, Malaysia, malah tidak pernah pula dengar berita Malaysia kata ‘gempa bumi kiriman Indonesia’.

“Ingat bencana itu bukan kiriman siapa-siapa, ia kiriman sang pencipta (Allah SWT),” tulisnya.

Author

Diyana Rahip

View all posts

View all posts


Calon guru boleh semak permohonan mengajar esok – KPM

KUALA LUMPUR: Kementerian Pendidikan (KPM) menjelaskan, seramai 9,552 graduan pendidikan ditawarkan jawatan guru gred DG41 bagi pengambilan tahun ini.

Menterinya, Fadhlina Sidek berkata, keputusan itu diumumkan Suruhanjaya Perkhidmatan Pendidikan (SPP) hari ini dan urusan semakan permohanan boleh disemak esok.

“Urusan pengambilan guru bagi tahun2023 sedang dilaksanakan oleh SPP dan calon guru akan mendapat keputusan berkaitan permohonan di laman web SPP mulai esok.

“Mereka semua akan mengisi 9,552 kekosongan jawatan guru di seluruh negatra,” katanya ketika menggulung perbahasan peringkat dasar Rang Undang-Undang (RUU)Perbekalan 2024 bagi Kementerian Pendidikan di Dewan Rakyat petang tadi.

Sementara itu, menyentuh mengenai isu kekurangan guru di sekolah di bawah Kementerian Pendidikan (KPM), Fadhlina berkata, ia bersifat dinamik dan dipengaruhi oleh pelbagai faktor.

“Berdasarkan data yang dibuat oleh KPM, jumlah perjawatan guru bagi sekolah KPM adalah 431,229 orang dengan jumlah diisi adalah 410,336.

“Jumlah kekosongan adalah dinamik dan akan berubah sifat sementara disebabkan guru keluar daripada sistem atas pelbagai faktor termasuk guru bersara, meninggal dunia, letak jawatan dan sebagainya,” katanya. – Kosmo

Authors

Media Variasi

View all posts

Diyana Rahip

View all posts

View all posts

View all posts


GPS ‘tidak goyang’ Baru Bian bertanding di kerusi Parlimen Lawas

Oleh: ARRIAN ZAYNE

SIBU: Gabungan Parti Sarawak (GPS) tidak ‘goyang’ jika Parti Sarawak Bersatu (PSB) mencalon semula Baru Bian bagi merebut kerusi Parlimen Lawas pada Pilihan Raya Umum Ke-15 (PRU15) nanti.

Tegas Timbalan Pengerusi GPS, Datuk Amar Awang Tengah Ali Hasan, GPS telah pun siap siapa mengatur strategi menghadapi PRU15 nanti.

“Kita adalah negara demokrasi oleh itu bagi saya siapa sahaja boleh bertanding di kerusi Parlimen Lawas,” katanya menjawab khabar angin bahawa Baru bakal meninggalkan kerusi Parlimen Selangau untuk bertanding di Lawas.

Terdahulu Awang Tengah yang juga Timbalan Premier Sarawak menyerahkan cek pampasan tanah kepada 218 pemilik tanah yang terlibat dalam projek pembinaan Jalan Pasai–Siong Hilir, Projek Baleh–Mapai Overhead Transmission Line dan Tapak Penjara Baru Sibu di Dewan Kompleks Islam Sibu, semalam.

Majlis menyaksikan keseluruhan pampasan bagi tiga projek terlibat berjumlah RM10,392,892.

Daripada jumlah itu, sebanyak 382 cek pampasan berjumlah RM3,571,757.75 diserahkan kepada 258 pemilik tanah terbabit dalam projek pembinaan Jalan Pasai–Siong Hilir.

Sebanyak 52 cek pampasan berjumlah RM925,271.17 pula diserahkan kepada 38 pemilik tanah yang terbabit dalam Projek Baleh–Mapai Overhead Transmission Line.

Manakala, untuk projek Tapak Penjara Baru Sibu pula membabitkan pemberian 28 cek pampasan kepada 22 pemilik tanah yang berjumlah RM5,895.917.05.

Author

Media Variasi

View all posts

View all posts


Tak perlu kerjasama parti lain, jika demi kepentingan politik – PUTRA

KUALA LUMPUR: Parti Bumiputera Perkasa Malaysia (PUTRA) menyatakan mereka tidak akan bekerjasama dengan mana-mana pemimpin jika ianya hanya sekadar untuk memenuhi agenda politik kumpulan tertentu.

Presiden PUTRA, Datuk Paduka Dr. Ibrahim Ali berkata, menjelang pilihan raya di enam buah negeri, mereka harus mengetahui perkembangan politik semasa di negeri-negeri yang terlibat.

“Kita boleh memberi sokongan pada lain-lain pihak, kita boleh ada kerjasama politik ataupun apa sahaja cuma tinggal lagi kepada PUTRA walaupun kecil kita tidak akan menggadaikan maruah dan prinsip perjuangan iaitu harga diri PUTRA.

“Dari segi perjuangan, kita tidak akan ada tolak ansur jadi bermaknanya kita tidak akan ada pakatan ataupun bekerjasama dengan mana-mana pemimpin kalau ianya hanya sekadar untuk memenuhi agenda politik kumpulan.

“Pihak-pihak tertentu kecuali mereka (parti lain) menghormati kita, kita menghormati mereka, agenda mereka agenda kita selari ataupun setidak tidaknya ada kesefahaman dari segi matlamat untuk membela bangsa dan juga membina negara bangsa,” katanya sewaktu ditemu bual dalam majlis sambutan aidilfitri sempena ulang tahun PUTRA yang ke-4, hari ini.

Tambahnya, kehancuran umat Islam sehingga hari ini adalah bermula daripada orang melayu itu sendiri.

“Pemimpin yang hipokrit, pemimpin yang munafik dan tidak kira pada parti mana sekalipun rakyat patut kenal mana pemimpin yang hipokrit mana pemimpin yang munafik mana pemimpin yang pembohong.

“Pemimpin yang istiqomah mana pemimpin yang bersih mana pemimpin yang Berakhlak inilah yang kita coba tonjolkan sebagai alternatif kepada rakyat kalau tidak pilihan raya ini semata mata pesta untuk melantik wakil rakyat supaya dapat gaji, dapat pangkat dapat jawatan dan rakyat di momokkan,” ujarnya.

Parti Putra Perkasa Malaysia (PUTRA) mula ditubuhkan pada 8 Mei 2019 apabila menerima surat perutusan daripada pihak pendaftar pertubuhan dan dilancarkan pada bulan September 2019 di padang bola kampung baru, Kuala Lumpur.

Oleh: AIN JAPRI (Pelatih USM)

Author

Media Variasi

View all posts

View all posts


Penangan PRU15, jalan ‘jem’ macam balik raya, tiket bas semua habis!

CYBERJAYA: Menjelang hari mengundi Pilihan Raya Umum ke-15 (PRU15) yang akan berlangsung pada esok hari, rata-rata warga kota mengambil kesempatan untuk pulang ke kampung halaman demi melaksanakan tanggungjawab selaku rakyat Malaysia.

Susulan itu, kesesakan lalu lintas mula tercetus sejak malam tadi atas faktor peningkatan kenderaan di jalan raya.

Salah seorang wartawan MEDIA VARIASI turut tersekat dalam kesesakan lalu lintas yang dikatakan hampir tiga jam berada dalam kereta dan masih belum keluar daripada kawasan Kuala Lumpur untuk menuju ke Kuantan, Pahang.

“Saya dah tiga jam dalam kereta, baru dekat kampung Orang Asli Gombak dari Cyberjaya tadi,” ungkapnya ringkas.

Sementara itu, seorang lagi netizen yang mengalami nasib sama, Rashidah Nasir, turut meluahkan rasa pening berdepan dengan kesesakan hari ini meskipun sudah memulakan perjalanan pada pukul 9.40 pagi tadi.

Namun, sehingga pukul 1 petang, wanita berkenaan masih tersekat dalam perjalanannya dari Shah Alam menuju ke Temerloh, Pahang.

“Patutnya kalau dari Shah Alam ke Temerloh ambil masa dalam dua jam.

“Tapi hari ini, dari tadi tak gerak, rasa menyesal tak gerak semalam (Khamis),” katanya kepada MEDIA VARIASI menerusi WhatsApp.

Tinjauan MEDIA VARIASI di Terminal Bersepadu Selatan (TBS) turut mendapati tiket bas ke semua destinasi membabitkan 20 syarikat utama habis sejak Selasa lalu.

Hasil temubual mendapati, 70 peratus pembelian tiket itu terdiri daripada pelajar IPT yang mahu pulang mengundi.

Menarik perhatian apabila setiap kali syarikat perkhidmatan bas membuka jualan tiket tambahan,  boleh dikatakan kesemua tiket itu habis dijual dalam masa yang singkat.

Perkara ini menunjukkan bahawa rata-rata pengundi luar yang tinggal di ibu kota tidak melepaskan peluang untuk pulang mengundi bagi menentukan masa depan Malaysia.

Author

Diyana Rahip

View all posts

View all posts


Bekas MB Pahang sukar ramal BN atau PN rebut Pelangai

CYBERJAYA: Tinggal lagi sehari sebelum Pilihan Raya Kecil (PRK) Pelangai pada Sabtu, ramalan tentang individu yang bakal merebut kerusi Dewan Undangan Negeri (DUN) itu masih lagi menjadi tanda tanya.

Perkara itu dibangkitkan bekas Menteri Besar Pahang, Tan Sri Adnan Yaakob, yang mengakui sukar untuk ‘meramalkan’ sama ada kerusi kubu kuat UMNO tersebut akan kekal memihak Barisan Nasional (BN) atau jatuh ke tangan Perikatan Nasional (PN).

Berpengalaman lebih 36 tahun sebagai Ahli Dewan Undangan (ADUN) Pelangai, Adnan berkata, ia berdasarkan pemerhatiannya sendiri sejak turun berkempen di lapangan bermula Selasa lalu, bagi membantu jentera BN terutama calon, Datuk Amizar Abu Adam.

Menurut ADUN Pelangai lapan penggal itu, beliau mendakwa kedua-dua parti yang bertanding membawa isu tiada kaitan dengan kawasan berkenaan, terutama ketika berceramah apabila kebanyakan gemar menyentuh isu di peringkat persekutuan.

“Saya mula turun sejak Selasa, Rabu dan Khamis. Insya-Allah Jumaat pun saya akan turun (berkempen).

“Sekarang ini bila orang itu beri tahu (peluang) 50-50, maknanya orang itu tidak tahu. Jangkaan 50-50 itu adalah kata-kata yang selamat untuk semua orang.

“Pada saya, setakat hari ini kedudukan yang sebenar belum dapat dipastikan lagi,” katanya seperti dilapor Berita Harian.

Mengulas faktor yang menyumbang kepada keputusan yang masih lagi samar-samar, Adnan yang mesra disapa ‘Long Nan’ berkata, liputan kempen masih ada kelompongan kerana terdapat kawasan atau rumah yang belum dikunjungi, dalam usaha mendekati seramai mungkin pengundi di DUN Pelangai.

Sehubungan itu, beliau berkata, adalah sukar untuk membuat penilaian kerana berdepan dengan kekurangan ‘dapatan’ menerusi hasil tinjauan setempat.

“Pertama sekali kita belum habis lagi merayau rumah ke rumah. Kedua pula saya tengok ceramah-ceramah pun lebih banyak menjurus hal yang besar, hal yang tidak berkaitan sangat dengan rakyat di bawah.

“Maknanya (ada jadikan modal ceramah) di Pelangai ini tidak ada kemajuan sepanjang 40 tahun lalu,” katanya.

Adnan berkata, PRK kali ini bukan soal kerajaan, memandangkan perkara lebih mustahak adalah keputusan pada Sabtu yang bakal menentukan hala tuju parti.

Menang atau kalah, beliau berkata, ia adalah lumrah dalam kancah politik lalu, yang mana masing-masing perlu bermuhasabah untuk memperbaiki parti serta tampil dengan lebih kuat pada pilihan raya akan datang.

“Dalam politik ini, tidak ada bagi peluang atau tak bagi peluang. Kalau misalnya UMNO kalah, UMNO kena bekerja kuat untuk mencari pengaruh. Kalau misalnya PN pula kalah, PN pun kena sedar diri.

“Maksudnya kempen-kempen selama ini tidak menjadi. Cari jalan, cara baharu, soal naratif tak timbul. Yang penting kita memilih wakil rakyat, betul bukan memilih kerajaan tetapi memilih wakil rakyat.

“Kerajaan (negeri) tetapi (diterajui Menteri Besar) Datuk Seri Wan Rosdy (Wan Ismail). Insya-Allah dan tetap dengan 17 kerusi (BN) yang ada sekarang ini. Maknanya sekarang ini tinggal 16 kerusi (akan dapat) 17 kerusi balik Insya-Allah. Kalau kita ada 16 kerusi (sekalipun) PKR, DAP ada. Jadi lapan campur 16 adalah 24 kerusi.

“Nak memerintah kena ada 22 kerusi. Ini tidak ada masalah kerana ini bukan soal memilih wakil rakyat, bukan soal kerajaan tetapi nak menentukan kesinambungan parti. Itu mustahak,” tambahnya.

Author

Fazleen Safina Abd Jamil

View all posts

View all posts


PH-BN hampir pasti bentuk Kerajaan Negeri Pulau Pinang, mendahului dengan majoriti besar di lebih 21 DUN

GEORGE TOWN: Gabungan Pakatan Harapan (PH)-Barisan Nasional (BN) hampir pasti membentuk Kerajaan Negeri Pulau Pinang selepas mendahului dengan majoriti selesa di 29 kerusi Dewan Undangan Negeri (DUN) berdasarkan kiraan tidak rasmi setakat pukul 8 malam ini.

Gabungan itu memerlukan 21 kerusi daripada keseluruhan 40 kerusi DUN bagi membentuk kerajaan negeri dengan majoriti mudah.

Kesemua calon-calon PH daripada DAP dan Parti Keadilan Rakyat (PKR) menguasai di sebanyak 25 kerusi DUN majoriti pengundi Cina selain turut selesa di kerusi DUN bercampur-campur.

Turut mencuri perhatian adalah calon BN daripada UMNO yang mana setakat pukul 8 malam ini juga mendahului selesa di dua daripada enam kerusi yang ditandingi iaitu Bertam dan Sungai Acheh.

Sementara itu, calon Perikatan Nasional (PN) menguasai sekurang-kurangnya enam kerusi setakat ini pukul 8 malam ini. – UTUSAN

Author

Media Variasi

View all posts

View all posts


Hapus diskriminasi kucing kampung, semua layak disayangi

PETALING JAYA: Sikap segelintir masyarakat yang membezakan dan mendiskriminasi kucing mengikut jenis seperti kucing kampung atau kucing jalanan tidak wajar berlaku.

Bagi mereka kucing berbulu lebat, dengan mata cantik perlu mendapat layanan lebih baik berbanding kucing kampung.

Ramai yang tidak tahu, kucing bulu pendek mengikut sejarah peradaban Mesir purba, pernah diangkat sebagai satu entiti suci dan sangat dekat dengan alam roh, di mana ia boleh mengesan sebarang ancaman dan juga perisai terhadap tuannya.

Kucing dalam era itu dikenali sebagai Bastet atau Mata Dewa Ra iaitu pelindung dan juga penghukum malah sehingga ke hari ini masih ada yang percaya kucing memiliki sembilan nyawa.

Bagaimanapun, setelah zaman berubah dengan pelbagai teknologi baharu kucing juga mengalami evolusi dan wujudlah pelbagai jenis baka kucing dengan nama ala English dan dijual dengan harga standard jenisnya.

Kucing kampung sebenarnya jika diberikan makanan kucing premium serta mempunyai persekitaran yang kondusif, ia juga mampu membesar dan cantik seperti Maine Coon.

Justeru, seorang pencinta kucing sejati tidak akan membezakan atau merendah-rendahkan martabat kucing kampung kerana spesies ‘feline’ itu juga layak untuk disayangi, mendapatkan kebajikan, keselamatan dan perlindungan.

Kucing kampung juga dikenali sebagai ‘Malay Cat’, jenis berbulu pendek (Domestic Short Haired), corak bulunya berceloreng seakan-akan jenis kucing Tabby, bertelinga besar, badannya besar, ekornya panjang serta mempunyai hujung ekor berbelang seakan-akan ekor musang dan ada yang ekornya bengkok atau bersimpul.

Pengurus penganjuran Diva CFA International Catshow, Suziey Natasha berkata, masyarakat perlu dididik menghargai kucing kampung kerana menyifatkan semua kucing layak untuk disayangi tanpa mengira latarbelakang.

Katanya, dengan penganjuran pertandingan kucing bertempat di Jaya Shopping Centre pada Sabtu, memberi peluang dan galakan kepada pencinta kucing mengangkat kucing kampung ke dalam platform peringkat antarabangsa itu.

“Kita adakan pertandingan kucing peringkat antarabangsa dengan menghimpunkan baka kucing yang ada di dunia dan membawa juri antabangsa serta juri tempatan yang diiktiraf antarabangsa.

“Di sini, kita juga mengangkat kucing kampung, kita namakan kategori HHP (Household Pet) iaitu kucing rumah, yang tiada sijil, kucing jalanan dan kita ambil, jaga cantik dan bawa ke peringkat antarabangsa.

“Ini kerana, semua kucing layak untuk disayangi, jadi kita buat pertandingan untuk berikan kesedaran untuk orang ramai yang kucing kampung pun boleh buat pertandingan di antarabangsa,” katanya kepada MEDIA VARIASI.

Suziey berkata, enam juri diiktiraf antarabangsa masing-masing dua daripada Amerika Syarikat (USA), Jepun (2), Rusia (1) dan Malaysia (1) dibawa ke dalam pertandingan dalam penilaian baka dan HHP membabitkan enam platform (6 Rings).

Katanya, kategori disediakan Pedigree Kitten, Pedigree Championship, Pedigree Premiership (kembiri) dan HHP.

“Format penganjuran, satu kucing diadili enam pengadil, kalau kucing tak ada rezeki di Ring pertama, dia ada rezeki di Ring seterusnya, ikut nasib.

“Kita bukan tengok kucing cantik sahaja tetapi melihat latarbelakang standard baka masing-masing seperti Maine Coon, Persian, Scottish,” katanya.

Author

Tun Puteh Wanti

View all posts

View all posts


Pelajar dakwa temui kondom dalam makanan

BEIJING: Seorang pelajar sebuah sekolah vokasional di Guangzhou, China terkejut apabila menemui objek plastik seakan kondom ketika makan di kafeteria sekolah, lapor laman berita Mothership semalam.

Dalam satu klip video dimuat naik di aplikasi Weibo, pelajar itu didengari berkata bahawa dia sedang menikmati hidangan itik panggang apabila melihat objek itu dalam makanan.

Dalam klip video berasingan, seorang lagi pelajar didengari bertanya ‘apa ini’ sebelum dia dan rakannya mengesyaki objek tersebut adalah kondom.

Pelajar bernama Li itu berkata, pihak sekolah telah menyewa sekolah vokasional itu untuk menganjurkan latihan selama 18 hari. Pada hari keenam iaitu Isnin lalu, mereka menemui kondom dalam makanan.

Tidak lama selepas itu, sekolah vokasional Guangzhou mengeluarkan kenyataan bahawa semua kakitangan dapur dipertanggungjawabkan dan dihukum menerusi potongan gaji. Cef yang terlibat dalam kes itu juga akan dibuang kerja.

Pasukan khas turut ditubuhkan untuk menjalankan siasatan dalaman seperti mengesan sumber bahan mentah, risiko kesilapan dalam operasi serta menyemak operasi kantin.

Pihak sekolah kemudian dilaporkan memberitahu bahawa objek yang tidak diketahui itu adalah ‘membran bola mata itik’.

Dalam kemas kini pada semalam, jabatan berkaitan telah campur tangan dalam kes itu sementara keputusan ujian belum dikeluarkan.

Menurut Biro Pengawasan dan Pentadbiran Pasaran Guangzhou semalam, kantin terbabit telah diarah tutup, manakala keadaan kesihatan pelajar dipantau dengan teliti. – KOSMO

Authors

Media Variasi

View all posts

Diyana Rahip

View all posts

View all posts

View all posts


Guru KAFA disaman RM410,000 gara-gara hempas murid hingga patah kaki

KUALA TERENGGANU: Kecederaan teruk hingga mengakibatkan kaki kanan patah pada enam bulan lalu, membuatkan seorang murid tahun tiga memfailkan saman sivil terhadap guru kelas al-Quran dan fardu ain (KAFA).

Mangsa, Muhammad Izz Anaqi Mohd. Izwan, 10, diwakili ibunya, Nor Azlina Mohamad Yasin, 37, menuntut ganti rugi sebanyak RM410,000 terhadap guru KAFA tersebut, Ahmad Mursyidin Abdullah, 38, dan Yayasan Islam Terengganu sebagai majikan defendan pertama.

Writ saman sivil berkenaan difailkan menerusi peguam, Mohd. Hazwan Hamidun dari Tetuan Rafaei & Co Mahkamah Sesyen di sini hari ini, lapor Kosmo.

Berdasarkan penyataan tuntutan, defendan pertama didakwa telah menghempas mangsa ke atas kerusi pada pukul 3.30 petang, 6 Julai 2022.

Tindakan itu dipercayai berpunca atas faktor ketidakpuasan hati Ahmad Mursyidi yang melihat Muhammad Izz Anaqi bermain dengan rakan-rakan lain di belakang bilik darjah.

Susulan kejadian, mangsa tidak dapat berjalan pulang ke rumah selepas sesi persekolahan dan telah dirujuk sebuah klinik swasta yang mengesahkan kaki kanannya patah berdasarkan imbasan x-Ray.

Untuk rekod, pada Julai tahun lalu, media melaporkan seorang ibu menuntuh pembelaan terhadap anak lelakinya berusia sembilan tahun yang didakwa dicederakan defendan pertama hingga patah kaki sebelum membuat laporan polis pada 8 Julai 2022.

Ahmad Mursyidin kemudiannya dihadapkan ke Mahkamah Majistret Marang pada 12 Oktober lalu atas pertuduhan mengikut Seksyen 325 Kanun Keseksaan.

Author

Diyana Rahip

View all posts

View all posts


Kes Ebit Lew: Beberapa lagi individu akan diambil keterangan

KUALA LUMPUR: Beberapa lagi individu akan dipanggil bagi membantu siasatan kes rogol dan gangguan seksual membabitkan pendakwah bebas Ebit Lew, kata Timbalan Ketua Polis Negara Datuk Seri Ayob Khan Mydin Pitchay.

Beliau berkata, setakat ini seramai 10 individu termasuk Ebit Lew, wanita warga Indonesia, Mondy Tattoo dan penyanyi rap, Caprice diambil keterangan.

“Ada lagi beberapa (individu) akan diambil keterangan untuk lengkapkan kertas siasatan.

“Ada perkara teknikal kita sedang tunggu termasuk laporan forensik. Apabila dah siap kita akan hantar kepada Jabatan Peguam Negara untuk tindakan lanjut,” katanya.

Beliau berkata demikian dalam sidang media selepas Majlis Serah Terima Tugas Pengarah dan Pengerusi Perkep Jabatan Siasatan dan Penguatkuasaan Trafik (JSPT) di Pusat Latihan Polis Kuala Lumpur (Pulapol) di sini, hari ini.

Sebelum ini, Mondy dan Caprice membuat laporan polis berhubung gangguan seksual yang didakwa dilakukan pendakwa bebas terkenal di negara ini terhadap Mondy.

Ebit Lew atau nama sebenarnya Ebit Irawan Ibrahim Lew kemudian membuat laporan penafian berserta laporan fitnah di Balai Polis USJ 8, Subang Jaya.

Pengarah Jabatan Siasatan Jenayah (JSJ) Bukit Aman, Datuk Seri Mohd Shuhaily Mohd Zain dilaporkan berkata, polis menerima laporan dibuat mangsa lima hari sebelum Ebit Lew membuat laporan penafian sejurus pulang dari luar negara.

Beliau berkata, siasatan dijalankan mengikut Seksyen 376 Kanun Keseksaan.

Mengenai siasatan terhadap Ahli Parlimen Ipoh Timur, Howard Lee Chuan How yang didakwa menghina agama Islam dengan mentafsir sendiri ayat al-Quran, Ayob berkata, kertas siasatan kes itu sedang dilengkapkan.

Katanya, polis sudah mengambil keterangan ahli parlimen terbabit di Ibu Pejabat Polis Kontinjen (IPK) Perak pada jam 3.30 petang, 26 September lalu.

“Dua laporan polis dibuat dan kes disiasat mengikut Seksyen 505(c) Kanun Keseksaan serta Seksyen 233 Akta Komunikasi dan Multimedia 1998.

“Polis dalam proses lengkapkan kertas siasatan dan akan hantar pada Jabatan Peguam Negara,” katanya.

Howard dilapor sudah membuat permohonan maaf secara terbuka atas tindakannya memetik ayat al-Quran dalam satu video di laman sosial. – Harian Metro

Author

Media Variasi

View all posts

View all posts


Mahkamah Tinggi Syariah KL dengar tuntutan Emilia tinggal di Selangor

KUALA LUMPUR: Mahkamah Tinggi Syariah Kuala Lumpur memiliki bidang kuasa untuk mendengar tuntutan balas Emilia Hanafi yang tinggal di Selangor.

Dengan keputusan ini, Emilia sebagai pihak defendan memohon untuk meminda penyata pembelaan dan tuntutan balas bagi memasukkan keseluruhan tuntutan harta sepencarian pihak defendan terhadap pihak plaintif.

Mahkamah kemudian, menetapkan tarikh sebutan kes berikutnya pada 23 Ogos depan.

Terdahulu, dalam satu kenyataan bersama pihak defendan semalam, pihak defendan melalui peguamnya, Tetuan Zulkifli Yong Azmi & Co dan Tetuan Nazri Yahya & Co memohon petunjuk mahkamah syariah berkenaan persoalan sama ada Mahkamah Syariah mempunyai bidang kuasa untuk mendengar tuntutan harta sepencarian defendan yang telah sekian lama tinggal dan bermastautin di Selangor.

Persoalan berbangkit kerana menurut Arahan Amalan Mahkamah Syariah No 4 Tahun 2016, Mahkamah Syariah hanya boleh mendengar tuntutan harta sepencarian iaitu.

“… apabila pihak yang menuntut tersebut memenuhi peruntukkan Seksyen 2 dan 4 Akta/Enakmen/Ordinan Undang-undang Keluarga Islam”.

“Seterusnya, Seksyen 2 dan 4 Akta Undang-Undang Keluarga Islam (Wilayah Persekutuan) 1984 memperuntukkan bahawa akta tersebut hanya terpakai kepada semua orang Islam yang tinggal dalam Wilayah Persekutuan; dan yang bermastautin dalam Wilayah Persekutuan tetapi tinggal di luar Wilayah Persekutuan,” menurut kenyataan itu.

Kenyataan itu turut menyebut, petunjuk tersebut adalah penting bagi memastikan bahawa apa-apa tindakan yang diambil oleh pihak defendan dalam prosiding ini adalah sejajar dengan kehendak undang-undang.

Penulis bagaimanapun turut merasa aneh kerana tiada nama Emilia Hanafi dalam senarai kes yang sudah disahkan ada pada prosiding semalam.

Author

Fhatihah Zakinan

View all posts

View all posts


PRU15: Saingan lima penjuru di Gombak, Azmin Ali berentap dengan Amirudin

GOMBAK: Kerusi Parlimen Gombak yang dikategorikan sebagai ‘kawasan panas’ menjadi rebutan dengan menyaksikan lima calon akan bertanding bagi menawan kerusi terbabit pada Pilihan Raya Umum ke-15 (PRU15), 19 November ini.

Pegawai Pengurus Surahanjaya Pilihan Raya (SPR) Parlimen Gombak, Nor Azlina Abdul Aziz mengumumkan Pengarah Pilihan Raya Perikatan Nasional (PN), Datuk Seri Azmin Ali (PN-BERSATU) akan mendapat tentangan daripada Naib Presiden PKR yang juga Menteri Besar Selangor, Datuk Seri Amiruddin Shari (PH-PKR).

Azmin selaku penyandang turut akan berhadapan dengan Timbalan Pengerusi Badan Perhubungan UMNO Negeri Selangor, Datuk Megat Zulkarnain Omardin (BN-UMNO), calon Gerakan Tanah Air (GTA) yang bertanding menggunakan logo Parti Pejuang Tanah Air (Datuk Aziz Jamaludin Mhd Tahir (Perkasa-GTA) dan calon yang menggunakan tiket Bebas, IR Zulkifli Ahmad yang juga merupakan Presiden Penaja Parti Bahtera Sejahtera Malaysia.

Pengumuman itu dibuat di Sekolah Menengah Kebangsaan (SMK) Sungai Pusu pada jam 10.30 pagi setelah proses penamaan ditutup pada pukul 10.00 pagi.

Pada PRU14 lalu, Azmin memenangi kerusi Parlimen Gombak di bawah tiket PKR dengan majoriti besar 48,721 undi menewaskan calon BN dan PAS dalam saingan tiga penjuru.

Author

Mohamad Fitri Hazim Hazam

View all posts

View all posts


Kekecohan selepas final Piala AFC: KLFA buat laporan polis

KUALA LUMPUR: Persatuan Bolasepak Kuala Lumpur (KLFA) membuat laporan polis berhubung insiden kekecohan yang berlaku di pekarangan Stadium Bolasepak Kuala Lumpur di Cheras, selepas tamat aksi final Piala Konfederasi Bolasepak Asia (AFC) Zon ASEAN, malam semalam.

Presidennya, Khalid Abdul Samad berkata pihaknya sedia maklum berhubung insiden itu yang didakwa membabitkan penyokong pasukan Kuala Lumpur (KL) City FC dan PSM Makassar, dan menyerahkan sepenuhnya kepada pihak polis untuk tindakan lanjut.

“Saya amat kecewa dan marah dengan insiden yang berlaku semalam… saya sifatkan dilakukan oleh golongan pengacau. Saya juga ingin menafikan ada pihak KLFA mahupun pasukan KL yang terlibat.

“Tatkala pelbagai kejayaan dikecapi pasukan KL, perkara ini berlaku dan bagi saya ia agak malang buat kami… kita tak akan sesekali berkompromi dengan kejadian tersebut,” katanya pada sidang media di sini hari ini.

Khalid dalam pada itu, mendakwa ada pihak tidak bertanggungjawab cuba mencalarkan imej serta nama KLFA dan pasukan KL, dengan tercetusnya insiden tersebut.

“Kejadian berlaku itu dilakukan bertujuan memburukkan nama persatuan selain dengki dengan kejayaan dicapai oleh pasukan KL,” katanya.

Terdahulu, beberapa video tular di media sosial yang memaparkan insiden kekecohan dan pergaduhan, berlaku di pekarangan stadium tersebut malam semalam.

Dalam video itu, turut kelihatan anggota Pasukan Simpanan Persekutuan (FRU) cuba meleraikan pergaduhan tersebut.

Pada aksi final Zon ASEAN tersebut, KL City FC menewaskan kelab dari Indonesia PSM Makassar 5-2, sekali gus mara ke perlawanan ‘play off’ separuh akhir antara zon Piala AFC.

Berdasarkan laman sesawang rasmi AFC, skuad warga kota itu dijadual bertemu kelab India ATK Mohun Bagan. – BERNAMA


Mesin IPR sudah beroperasi, ada orang sengaja ‘off power’ – Rafizi

SHAH ALAM: Menteri Ekonomi, Rafizi Ramli memaklumkan mesin layan diri Inisiatif Pendapatan Rakyat (IPR) di KTM Bukit Mertajam telah beroperasi seperti biasa

Ia susulan salah seorang pengguna platform ‘X’, Mohd Hanif mendakwa bahawa mesin tersebut didapati tidak berfungsi pada Isnin.

Bagaimanapun, Rafizi berkata, perkara itu sudah pun selesai dan punca kepada berlakunya masalah berkenaan adalah disebabkan tindakan segelintir pihak yang sengaja menutup bekalan elektrik mesin berkenaan menyebabkan ia tidak dapat beroperasi.

“Dah okay. Ada orang pandai-pandai pergi ‘off power’ (tutup suis) dekat situ jadi (mesin itu) tidak ada elektrik sekejap.

“Orang kita kadang-kala terlebih nakal,” katanya dalam siaran di platform X pada Isnin.

Pada Mac lepas, Rafizi melancarkan program mesin layan diri IPR dan kerajaan menyasarkan mesin berkenaan dapat diperluas kepada 5,000 penerima di bawah Inisiatif Usahawan Makanan (INSAN) pada tahun ini.

Menerusi inisiatif INSAN, penerima akan diberikan mesin layan diri di tempat yang telah dipilih dan akan menerima sewaan bulanan serta dibayar terus kepada penyedia mesin layan diri antara RM600 hingga RM800 bergantung kepada jenis mesin. – Sinar Harian

Author

Media Variasi

View all posts

View all posts


Perdana Menteri ucap Selamat Hari Thaipusam kepada penganut Hindu

KUALA LUMPUR: Perdana Menteri, Datuk Seri Anwar Ibrahim mengucapkan selamat menyambut perayaan Thaipusam kepada seluruh penganut dan masyarakat beragama Hindu di negara ini.

Anwar berkata, perayaan serta budaya yang pelbagai di Malaysia adalah hujah ampuh untuk masyarakat Malaysia saling kenal dan membina persefahaman tatanan negara bangsa yang majmuk.

“Mari bersama kita mengukuh perpaduan dan kerukunan demi pertiwi tercinta,” katanya menerusi catatan di Facebooknya hari ini.

Masyarakat Hindu menyambut perayaan Thaipusam pada hari ini dengan membanjiri kuil-kuil utama di ibu negara dan beberapa bandar raya di seluruh negara.

Thaipusam ialah perayaan yang disambut pada bulan ‘Thai’, iaitu bulan ke-10 dalam kalendar Tamil, bagi memperingati peristiwa Dewi Parvati memberikan lembing suci kepada anak lelakinya Dewa Murugan bagi menghapuskan kuasa jahat, Soorapadman dan mengembalikan kemakmuran serta kesejahteraan manusia.- BERNAMA


Al Jufferi secara rasmi bersara dari pentas silat

MELAKA: Juara dunia empat kali Mohd Al-Jufferi Jamari akhirnya secara rasmi mengucapkan selamat tinggal kepada dunia persilatan profesional yang menjadi sebahagian kehidupannya sejak 15 tahun lepas.

Jaguh silat negara kelahiran Pahang itu berkata kemenangan yang dilakar pada Kejuaraan Pencak Silat Dunia 2022 malam tadi melengkapkan kemanisannya yang selama ini berjuang di pentas silat demi mengharumkan nama negara dan warisan bangsa Melayu itu.

“Malam ini, secara rasmi saya bersara dan bagi saya, dapat ataupun tidak dapat emas saya tetap dengan keputusan saya iaitu menamatkan karier saya selaku atlet silat negara selepas hampir 15 tahun berkecimpung dalam dunia ini,” katanya ketika ditemui pemberita selepas perlawanan akhir malam tadi.

Mohd Al-Jufferi, 30, menambah koleksi gelaran juara dunianya yang keempat apabila merangkul pingat emas di Kejuaraan Pencak Silat Dunia 2022 yang berlangsung di Dewan Melaka International Trade Center (MITC) malam tadi.

Beraksi dalam Kelas F Putera, pemenang empat pingat emas Sukan SEA itu menewaskan pesilat dari Indonesia Iqbal Chandra Pratama dengan keputusan 35-21.

Mohd Al-Jufferi berkata faktor kesihatan merupakan antara sebab beliau berundur dari arena persilatan terutama kecederaan pada bahu kanan yang dihadapinya selama ini memerlukan tumpuan untuk dipulihkan.

Mengulas lanjut, beliau berkata keputusan untuk bersara itu sudah banyak kali disuarakan termasuklah ketika Sukan SEA di Hanoi pada Mei lepas namun terpaksa ditangguhkan selepas dipujuk oleh pelbagai pihak terutama tarikh aksi kejuaraan dunia sudah hampir.

“Jadi kejuaraan ini sudahpun berlangsung dan paling utama, saya dapat raih gelaran dunia keempat. Jadi di sinilah noktah saya,” katanya.

Ditanya mengenai hala tuju selepas ini, anak didik Mazlan Shaari itu menjelaskan beliau akan memberi tumpuan terhadap Akademi Semboyan Warrior yang diusahakan di Saujana Putra, Selangor bagi melatih lebih ramai pelapis dalam sukan itu pada masa akan datang.

Dalam pada itu, Presiden Persekutuan Silat Kebangsaan Malaysia (Pesaka) Datuk Megat Zulkarnain Omardin berkata beliau secara peribadi merelakan persaraan tersebut.

“Saya relakan kerana saya ingin merehatkan beliau dan kita sendiri tahu satu episod menyayat hati berlaku di Hanoi apabila dia tidak dapat meneruskan pertandingan. Saya katakan padanya yang saya akan sediakan pentas bertaraf lima bintang dan tugas dia hanyalah dapatkan pingat. Jadi hari ini, janji tu sudah kami berdua kotakan,” katanya.

Beliau berkata Pesaka mungkin ada perancangan lain yang akan disusun untuk jagoan itu namun bukan sebagai seorang atlet. – BERNAMA

TAG: sukan, silat, kejuaraan dunia, bersara, Mohd Al-Jufferi Jamari

SAL NAW RAM


Malaysia berdepan gelombang kecil COVID-19 susulan varian XBB

PUTRAJAYA: Malaysia sedang berdepan gelombang kecil peningkatan kes COVID-19 susulan penemuan subvarian Omicron XBB di negara ini, kata Menteri Kesihatan Khairy Jamaluddin.

Beliau berkata berdasarkan data harian, bilangan kes baharu COVID-19 meningkat sebanyak 16.5 peratus, iaitu dari 14,525 kes pada Minggu Epidemiologi (ME) 42 kepada 16,917 kes pada ME 43 (23 Oktober hingga 29 Oktober).

Khairy berkata jumlah kemasukan pesakit COVID-19 ke fasiliti kesihatan (hospital awam) bagi setiap 100,00 penduduk juga menunjukkan peningkatan sebanyak 14.3 peratus pada ME 43 berbanding ME 42.

“Kita mengesyaki yang mendorong trend kenaikan ini ialah subvarian XBB yang jadi punca gelombang di Singapura yang telah ambil masa tiga hingga empat minggu untuk menurun.

“Barangkali kita juga berdepan dengan jangkitan varian XBB dengan empat kes telah dikesan sehingga 27 Oktober lepas,” katanya pada sidang media di sini hari ini.

Mengulas mengenai empat kes subvarian XBB, Khairy berkata ia melibatkan tiga lelaki dan seorang perempuan warganegara berumur antara 25 hingga 51 tahun dari Selangor dan Negeri Sembilan.

Beliau berkata keempat-empat kes dikesan positif COVID-19 menerusi survelan penjujukan genom dengan kesemua mereka berada dalam kategori dua iaitu mengalami gejala demam, batuk, sakit tekak dan selesema yang sederhana.

Katanya, daripada empat kes tersebut hanya satu kes merupakan kes jangkitan semula dan kesemua mereka telah menjalani isolasi selama tujuh hari serta semua kontak rapat juga telah dikenal pasti.

Justeru Khairy mengingatkan orang ramai supaya sentiasa berwaspada dan lebih berhati-hati terutama dengan situasi negara yang sedang memasuki fasa kempen Pilihan Raya Umum ke-15 (PRU15) yang akan melibatkan banyak majlis dihadiri masyarakat setempat.

“Memandangkan kenaikan kes COVID-19 ini, KKM buat keputusan ingatkan masyarakat bahawa kita masih dalam fasa peralihan ke endemik dan gelombang jangkitan ini akan datang dan pergi.

“Malangnya timing kenaikan kes ketika ini adalah serentak dengan PRU15 sebab itu KKM beri nasihat kepada orang ramai terutama tentang pemakaian pelitup muka memang tidak wajib, tetapi kini ia sangat disarankan terutama di kawasan tertutup yang sesak dan kepada individu yang berisiko tinggi,” katanya.

Khairy turut menggalakkan petugas barisan hadapan termasuk kakitangan Suruhanjaya Pilihan Raya (SPR) yang akan bertugas semasa PRU15 untuk mengambil dos penggalak kedua vaksin COVID-19.

Dalam pada itu, Khairy berkata Malaysia telah menempah vaksin jenis baharu iaitu Bivalent daripada Pfizer yang akan tiba bulan depan.

“Tidak ada perolehan tambahan, ini perolehan sedia ada, kita telah tukar tempahan kita daripada vaksin lama kepasa vaksin baharu yang akan sampai pada November,” katanya. – BERNAMA


PRU15: Ku Li tidak ketinggalan berkempen guna TikTok

GUA MUSANG: Seiring dengan perkembangan teknologi, penyandang kerusi Parlimen Gua Musang, Tengku Razaleigh Hamzah tidak ketinggalan menggunakan aplikasi TikTok sebagai medium baharu untuk mendekati pengundi khususnya golongan muda dalam kempennya pada Pilihan Raya Umum ke-15 (PRU15).

Bertanding buat kali ke-13 pada pilihan raya di peringkat Parlimen dan negeri, pengalaman berkempen meraih sokongan pengundi oleh Tengku Razaleigh, 85, yang lebih mesra dengan panggilan Ku Li tidak perlu disangkal lagi.

Bercakap kepada pemberita, calon Barisan Nasional (BN) itu berkata beliau mula aktif di platform berkenaan semenjak sebulan lepas.

“Saya ikut trend semasa apabila mula aktif di TikTok ini. Kaedah ini juga satu pendekatan untuk merapatkan jurang dengan masyarakat yang terpisah dengan jarak dan kekangan yang lain.

“Saya juga cuba penuhi cita rasa orang muda sesuai dengan peredaran zaman,” katanya ketika ditemui di Batu Papan 2, di sini baru-baru ini.

Sehingga ke hari ini, akaun TikTok ‘Tengku Razaleigh Hamzah’ mempunyai 2,751 pengikut dan meningkat setiap hari.

Selain Tengku Razaleigh, calon lain bagi kerusi Parlimen Gua Musang, Mohd Azizi Abu Naim (PAS) dan Asharun Uji (PH) turut menggunakan TikTok antara medium kempen mereka.

Mohd Azizi berkata, beliau berkongsi kempennya melalui akaun TikTok PAS Gua Musang.

“Insya-Allah dalam masa terdekat ini saya akan ketengahkan akaun peribadi saya sendiri tetapi buat masa sekarang pergerakan dan perkembangan parti disalurkan melalui akaun @pasguamusang,” katanya.

Menurut Asharun pula beliau memuat naik video kempennya menerusi akaun Tiktok ‘Abeyo Gua Muse’.

“Ada yang menyokong, tidak kurang juga yang meninggalkan komen berbaur provokasi, walau bagaimanapun semua pendapat saya raikan dan tidak cepat melatah apatah lagi untuk membalas semula komen-komen tersebut,” katanya.

Selain Ku Li, Mohd Azizi dan Asharun, kerusi Parlimen Gua Musang turut menjadi rebutan Dr Samsu Adabi Mamat (GTA-Pejuang).

Sementara itu, Ketua Pengajian Komunikasi dan Media, Kolej Pengajian Pengkomputeran, Informatik dan Media Universiti Teknologi MARA (UiTM) Dr Wan Hartini Wan Zainodin berkata TikTok telah menjadi satu bentuk budaya baharu kepada golongan remaja.

“Pengguna TikTok dari golongan 18 tahun ke atas ada seramai 14.59 juta, walaupun TikTok ini medium yang bagus untuk iklan, ia juga adalah satu medium yang bagus untuk berkempen,

“Sebanyak mana peluang yang pengiklan produk dapat di TikTok, sebanyak itu jugalah parti-parti politik dapat peluang tersebut, cuma pendekatan penggunaan itulah yang akan menentukan penerimaan orang terhadap video di TikTok berkenaan sama ada menggunakan ‘influencer’ (pempengaruh) ataupun figura calon itu sendiri,” katanya. – BERNAMA


Kestabilan kewangan global berdepan risiko lebih besar – IMF

MOSCOW: Kestabilan kewangan global kini menghadapi risiko yang lebih besar susulan peralihan daripada kadar faedah rendah kepada tinggi yang memberi tekanan kepada sistem ekonomi, kata pengarah urusan Tabung Kewangan Antarabangsa (IMF), Kristalina Georgieva pada Ahad.

“Ia juga jelas menunjukkan bahawa risiko kepada kestabilan kewangan telah meningkat. Pada paras hutang yang lebih tinggi, peralihan pantas daripada tempoh kadar faedah rendah yang berpanjangan kepada kadar yang jauh lebih tinggi – diperlukan untuk melawan inflasi,” kata Georgieva pada Forum Pembangunan China 2023 di Beijing, lapor Sputnik.

Beliau memberi amaran bahawa 2023 berkemungkinan menjadi satu lagi tahun yang mencabar, dengan pertumbuhan ekonomi global merosot kepada bawah tiga peratus disebabkan oleh “kesan pandemik”, konflik Ukraine dan pengetatan monetari.

“Ketidakpastian adalah sangat tinggi, termasuk risiko pemecahan geo-ekonomi yang bermakna dunia berpecah kepada blok ekonomi saingan – ‘pembahagian berbahaya’ yang akan menyebabkan semua orang lebih miskin,” kata ketua IMF.

Walaupun prospek untuk 2024 diunjur lebih baik, Georgieva memberi amaran bahawa pertumbuhan global akan kekal di bawah purata 3.8 peratus. – BERNAMA-SPUTNIK


Pindaan perlembagaan UMNO: Ros buat keputusan secara bebas

PUTRAJAYA: Menteri Dalam Negeri, Datuk Seri Hamzah Zainudin berkata, sebarang keputusan yang dibuat Jabatan Pendaftaran Pertubuhan (RoS) berhubung permohonan pindaan perlembagaan oleh UMNO, akan dilakukan jabatan itu secara bebas.

Mengulas sama ada RoS telah membuat keputusan berhubung pemohonan UMNO itu, Hamzah berkata, beliau difahamkan RoS masih belum mengeluarkan sebarang keputusan berhubung permohonan pindaan perlembagaan UMNO.

“Buat masa ini, saya difahamkan RoS belum keluarkan surat (keputusan) lagi dan saya juga tidak tahu.

“Betul, saya menteri yang kawal RoS, tetapi keputusan RoS adalah keputusan yang dibuat oleh mereka secara independent,” katanya ketika ditanya pemberita selepas menyampaikan surat keputusan kewarganegaraan kepada 28 penerima di sini hari ini.

Pada Mei lepas, UMNO meluluskan pindaan perlembagaan parti yang membolehkan pemilihan parti diadakan tidak melebihi tempoh enam bulan selepas Pilihan Raya Umum, untuk memberi ruang kepada ahli memfokus kepada gerak kerja pilihan raya. Notis pindaan perlembagaan itu dikemukakan kepada RoS pada 17 Mei.

Pada 7 Julai lepas, RoS dilaporkan memaklumkan keputusan berhubung permohonan pindaan perlembagaan UMNO akan diketahui selewat-lewatnya pada 16 Julai ini. – BERNAMA


Golongan wanita perlu berani ceburi bidang keusahawanan – Exco

KANGAR: Golongan wanita perlu berani ke hadapan menceburi bidang keusahawanan khususnya menerusi platform e-dagang bagi mengubah nasib keluarga mereka, kata Exco Kemajuan Luar Bandar dan Pembasmian Kemiskinan negeri, Asmaiza Ahmad.

“Lebih 80 peratus golongan wanita di negeri ini menceburi bidang keusahawanan dan peranan mereka hari ini sangat penting.

“Mereka menjadi sebahagian daripada penyumbang kepada (ekonomi) masyarakat dan negara dan perkara ini terbukti apabila terdapat beberapa syarikat terkemuka yang diterajui oleh golongan wanita,” katanya kepada Bernama hari ini.

Beliau berkata demikian selepas merasmikan penutup Wacana Ilmu Wanita Inspirasiku (WINS) peringkat Jabatan Kemajuan Masyarakat (KEMAS) Perlis di sebuah hotel di sini.

Turut hadir Timbalan Ketua Pengarah (Pengurusan dan Pembangunan) KEMAS, Rafea’ah Nahar dan Pengarah KEMAS negeri, Mohamad Zaki Ismail.

Pada majlis itu Asmaiza turut menyampaikan Anugerah Ikon Usahawan KEMAS 2022 kepada Maizatul Ros Akmar Mat Nasir yang mengusahakan jahitan kreatif dan Ikon Usahawan Harapan KEMAS 2022 kepada Soleh Abd Rahim dari L’LEGACY Barber Shop. – BERNAMA


PRN Selangor: Azmin Ali bertanding DUN Hulu Kelang, Rina Harun DUN Batu Tiga

PETALING JAYA: Perikatan Nasional (PN) mempertaruhkan seramai dua daripada 56 calon nama besar pada Pilihan Raya Negeri (PRN) Selangor.

Salah satu daripadanya adalah Pengerusi PN Selangor, Datuk Seri Mohd Azmin Ali yang dicalonkan untuk kerusi Dewan Undangan Negeri (DUN) Hulu Kelang.

Dalam pada itu, Ketua Srikandi Parti Pribumi Bersatu Malaysia (Bersatu), Datuk Seri Rina Harun akan mewakili PN di DUN Batu Tiga.

Perkara itu diumumkan oleh Pengerusi PN, Tan Sri Muhyiddin Yassin di Taman Medan, di sini pada Rabu.

Muhyiddin berkata, setiap calon yang dipilih telah melepasi empat saringan dijalankan pada Suruhanjaya Pencegahan Rasuah Malaysia (SPRM), Polis Diraja Malaysia (PDRM), Lembaga Hasil Dalam Negeri (LHDN), dan Jabatan Insolvensi.

Tambahnya, pencalonan itu turut mengambil kira penerimaan pucuk pimpinan PN serta kesesuaian latar belakang masing-masing.

Jelasnya, pemilihan tersebut juga dibuat atas dasar keyakinan terhadap calon yang dipertaruhkan mampu menjadi jurubicara kepada masalah utama rakyat di Selangor.

“Bukannya hanya masuk dewan tapi tak cakap apa-apa. Ini adalah amanah ALLAH dan kalau gagal laksanakan akan dipersoalkan kelak.

“Nasib rakyat perlu pembelaan disebabkan hidup mereka belum selesa, malah ada yang daif dan berstatus miskin tegar di bandar,” katanya.

Author

Fazleen Safina Abd Jamil

View all posts

View all posts


Kes amang seksual fizikal: Polis N.Sembilan terima dua laporan

SEREMBAN: Polis Negeri Sembilan mengesahkan menerima dua laporan berhubung dakwaan kes amang seksual fizikal membabitkan seorang penceramah bebas.

Ketua Polis Negeri Sembilan Datuk Ruslan Khalid berkata laporan dibuat dua mangsa yang berusia dalam lingkungan 17 tahun pada bulan ini di Seremban.

“Pada masa ini, siasatan selari dijalankan bersama Ibu Pejabat Kontinjen (IPK) Selangor. Polis sedang melengkapkan siasatan dan perkembangannya akan dirujuk ke Bukit Aman, untuk dikemukakan ke pejabat Timbalan Pendakwa Raya,” katanya dalam kenyataan hari ini.

Beliau berkata kes disiasat di bawah Seksyen 14(a) Akta Kesalahan Seksual Terhadap Kanak-Kanak 2017.

Justeru, Ruslan berkata orang ramai diminta tidak membuat sebarang spekulasi yang boleh menjejaskan siasatan dan mendatangkan fitnah kepada mana-mana pihak serta menimbukan kegusaran kepada masyarakat.

Terdahulu, Ketua Polis Selangor Datuk Arjunaidi Mohamed memaklumkan, pihaknya menerima empat laporan berkaitan kes itu pada 30 Ogos lepas iaitu dua di Ibu Pejabat Polis Daerah (IPD) Klang Selatan, serta masing-masing satu di IPD Shah Alam dan IPD Kajang.

Hasil siasatan mendapati penceramah berusia 40-an itu, mengenali empat mangsa berumur lingkungan 17 hingga 18 tahun menerusi program motivasi di sekolah sekitar Selangor.

Susulan itu, lelaki terbabit ditahan pada 4 petang pada Khamis dan kemudian direman selama enam hari sehingga 14 Sept ini bagi membantu siasatan. – BERNAMA